Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 19 Φεβρουαρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 556/16-2-2016 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Εσωτερικών και Διοικητικής Ανασυγκρότησης, σχετικά με την καθυστέρηση κατάθεσης νομοσχεδίου που αφορά τη ρύθμιση άδειας παραμονής και εργασίας των παράνομα διαμενόντων μεταναστών εργατών γης. 2. Η με αριθμό 539/15-2-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με τη «φυγή» των επενδύσεων. 3. Η με αριθμό 544/15-2-2016 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εξωτερικών, σχετικά με τις «τουρκικές μεθοδεύσεις για δημιουργία «γκρίζων ζωνών» στο Αιγαίο». 4. Η με αριθμό 551/16-2-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με το Πρόγραμμα Αγροτικής Ανάπτυξης 2014-2020. 5. Η με αριθμό 552/16-2-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τους Υπουργούς Εθνικής Άμυνας και Εξωτερικών, σχετικά με την εμπλοκή του ΝΑΤΟ στο Αιγαίο. 6. Η με αριθμό 538/15-2-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την ευνοϊκή μεταχείριση του Οργανισμού Μεγάρου Μουσικής Αθηνών. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 555/16-2-2016 επίκαιρη ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Βασιλικής Κατριβάνου προς τον Υπουργό Εσωτερικών και Διοικητικής Ανασυγκρότησης, σχετικά με τη διερεύνηση περιστατικών αστυνομικής βίας και αυθαιρεσίας. 2. Η με αριθμό 540/15-2-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με τη επανεξέταση των μετεγγραφών των φοιτητών. 3. Η με αριθμό 537/15-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με την ανάγκη προσαρμογής της νομοθεσίας που διέπει το καθεστώς των «επιμορφωτών» στα μεταβατικά σχολεία ενηλίκων του Κέντρου Θεραπείας Εξαρτημένων Ατόμων (ΚΕΘΕΑ). 4. Η με αριθμό 481/2-2-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας, σχετικά με την εφαρμογή και τον εκσυγχρονισμό του αναγκαίου θεσμικού πλαισίου για την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας. 5. Η με αριθμό 511/9-2-2016 επίκαιρη ερώτηση της Βουλευτού Α΄ Θεσσαλονίκης της Νέας Δημοκρατίας κ. Έλενας Ράπτη προς τον Υπουργό Υγείας, σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού. 6. Η με αριθμό 522/9-2-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα πρόστιμα του Εθνικού Συμβουλίου Ραδιοτηλεόρασης (ΕΣΡ) στα μέσα μαζικής ενημέρωσης (ΜΜΕ). 7. Η με αριθμό 472/1-2-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία του Κέντρου Κράτησης προσφύγων στη Σίνδο.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 535/15-2-2016 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την καθυστέρηση της Εισαγγελίας Χαλκιδικής στη διερεύνηση τυχόν αξιόποινων πράξεων που αφορούν στην εταιρεία «Ελληνικός Χρυσός ΑΕΜΒΧ» για τα υποέργα Ολυμπιάδας και Μαύρων Πετρών των Μεταλλείων Κασσάνδρας. Στην ερώτηση θα απαντήσει ο Υπουργός κ. Παρασκευόπουλος. Ορίστε, κυρία Ιγγλέζη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στα υποέργα Ολυμπιάδας και Μαύρων Πετρών - εγκαταστάσεις Μαντέμ Λάκκου - των μεταλλευτικών - μεταλλουργικών εγκαταστάσεων Μεταλλείων Κασσάνδρας, που βρίσκεται στο Δήμο Αριστοτέλη του Νομού Χαλκιδικής, έχουν πραγματοποιηθεί έλεγχοι από το Σώμα Επιθεώρησης Περιβάλλοντος, Δόμησης, Ενέργειας και Μεταλλείων κατά τα έτη 2012, 2013 και 2014. Τον Ιανουάριο του 2015, κι ενώ τα αποτελέσματα των ελέγχων σκούριαζαν επί τρία χρόνια στα συρτάρια των Υπουργών, ανακοινώθηκαν οι εκθέσεις των επιθεωρητών, οι οποίες κατέληξαν σε πορίσματα τον Σεπτέμβριο του 2015, όπου διαπιστώθηκαν είκοσι μία παραβάσεις περιβαλλοντικής νομοθεσίας. Όπως προκύπτει από το περιεχόμενο των πορισμάτων των Επιθεωρητών Περιβάλλοντος, η δραστηριότητα της εταιρείας «Ελληνικός Χρυσός ΑΕΜΒΧ» έχει προκαλέσει ρύπανση και υποβάθμιση του περιβάλλοντος. Από τις 30 Σεπτεμβρίου 2015 το Τμήμα Επιθεώρησης Περιβάλλοντος της Επιθεώρησης Βορείου Ελλάδας έχει διαβιβάσει προς τον Εισαγγελέα Πλημμελειοδικών Χαλκιδικής πράξεις βεβαίωσης παράβασης για τις ανωτέρω παραβάσεις, καθώς και φάκελο με όλα τα σχετικά έγγραφα. Από τότε, όμως, μέχρι σήμερα η Εισαγγελία Πλημμελειοδικών Χαλκιδικής δεν έχει προβεί στις προβλεπόμενες ενέργειες, ώστε να διενεργηθούν τυχόν αξιόποινες πράξεις που εκπορεύονται από τα αποτελέσματα των ελέγχων. Αξίζει να σημειωθεί ότι στις 12 Ιανουαρίου 2016 εγκρίθηκαν από τον Υπουργό Περιβάλλοντος και Ενέργειας και από τον Αναπληρωτή Υπουργό Περιβάλλοντος και Ενέργειας οι εισηγήσεις του Σώματος Επιθεώρησης Περιβάλλοντος για την επιβολή στην εταιρεία «Ελληνικός Χρυσός ΑΕΜΒΧ» προστίμων συνολικού ύψους 1.734.300 ευρώ για είκοσι μία παραβάσεις της νομοθεσίας, οι οποίες ελέγχθηκαν και διαπιστώθηκαν την περίοδο από το 2012 έως και τα μέσα του 2014. Οι κάτοικοι της περιοχής είναι ιδιαίτερα ανήσυχοι για τις επιπτώσεις της ρύπανσης και της υποβάθμισης του περιβάλλοντος στη δημόσια υγεία ως αποτέλεσμα της δραστηριότητας της εν λόγω εταιρείας. Ερωτάται, λοιπόν, ο κύριος Υπουργός: Για ποιο λόγο η Εισαγγελία Πλημμελειοδικών Χαλκιδικής καθυστερεί την εξέταση των πράξεων βεβαίωσης παράβασης, ώστε να διερευνηθεί αν προκύπτουν τυχόν αξιόποινες πράξεις για την εταιρεία «Ελληνικός Χρυσός ΑΕΜΒΧ»; Τι προτίθεται να πράξει για την καθυστέρηση αυτή, ώστε να διασφαλίζεται η δημόσια υγεία και η αποτροπή των εν δυνάμει κινδύνων που προέρχονται από τη δραστηριότητα της εταιρείας «Ελληνικός Χρυσός» στην περιοχή του Δήμου Αριστοτέλη; Σας ευχαριστώ.
Κύριε Παρασκευόπουλε, έχετε τον λόγο.
Ευχαριστώ, κύριε Πρόεδρε. Κυρία Βουλευτά, έλαβα υπ' όψιν την ερώτησή σας και εξέτασα το θέμα. Απευθύνθηκα και στην Εισαγγελία του Πολυγύρου της Χαλκιδικής για να λάβω τα αναγκαία στοιχεία. Επίσης, ρώτησα για τα γενικώς ισχύοντα δεδομένα ως προς τους χρόνους επεξεργασίας και διεκπεραίωσης ανάλογων υποθέσεων στις Εισαγγελίες. Σύμφωνα με αυτά τα οποία έμαθα και σύμφωνα και με την έγγραφη απάντηση, την οποία πήρα από την αρμόδια Εισαγγελία, όντως από τις 9 Οκτωβρίου 2015 βρίσκεται στην Εισαγγελία το έγγραφο του Σώματος Επιθεώρησης Περιβάλλοντος Βορείου Ελλάδος προς εξέταση. Έχει λάβει τον αριθμό δικογραφίας που απαιτήθηκε - συσχετίστηκε με την ήδη υπάρχουσα δικογραφία - προκειμένου να διενεργηθεί προκαταρκτική εξέταση. Κατά την άποψή μου, αυτό το τρίμηνο διάστημα - από το χρόνο για τον οποίο ρωτάτε και συνέχεια - δεν είναι υπερβολικό με βάση τα γενικά δεδομένα λειτουργίας των Εισαγγελιών της χώρας, όπως επίσης και με βάση τα δεδομένα στη συγκεκριμένη Εισαγγελία. Ωστόσο, η ερώτησή σας με οδήγησε να κοιτάξω την πορεία αυτής της υποθέσεως από την αρχή. Με βάση και την αναλυτική απάντηση της Εισαγγελίας, προέκυψαν τα εξής: Η καταγγελία των πολιτών του Δήμου Αριστοτέλη έγινε στις 5-9-2013. Στη συνέχεια, στις 5-10-2014, υπήρξε παραγγελία διενέργειας προκαταρκτικής εξέτασης προς τον Επιθεωρητή Περιβάλλοντος Βορείου Ελλάδος. Κατόπιν, στις 6-2-2015, επιστράφηκε η δικογραφία στην Εισαγγελία μετά το πέρας της προκαταρκτικής εξέτασης από τον Επιθεωρητή Περιβάλλοντος Βορείου Αιγαίου και σχεδόν αμέσως, στις 20-2-2015, έγινε εκ νέου χρέωση της δικογραφίας σε εισαγγελικό λειτουργό για περαιτέρω επεξεργασία. Και φτάνουμε στις 9-10-2015, ημερομηνία από την οποία ξεκινά το διάστημα το οποίο θέλετε να ερευνηθεί, οπότε εισέρχεται στην Εισαγγελία Πρωτοδικών Χαλκιδικής το έγγραφο του Σώματος Επιθεώρησης Περιβάλλοντος Βορείου Ελλάδος, με το οποίο διαβιβάζονται πράξεις βεβαίωσης παράβασης και συσχετίζεται με την ποινική δικογραφία. Η ανάγνωση των ημερομηνιών, όπως τις έθεσε υπ' όψιν μου η Εισαγγελία, δημιουργεί και σε μένα απορίες για το διάστημα από 5-9-2013 έως 5-10-2014 που έγινε παραγγελία για προκαταρκτική εξέταση, καθώς και για το διάστημα από 20-2-2015, οπότε επαναχρεώθηκε η δικογραφία σε εισαγγελικό λειτουργό, έως 9-10-2015 οπότε συσχετίστηκε με το έγγραφο της Επιθεώρησης. Για τον λόγο αυτό, επειδή δεν μπορώ να βρω μία σαφή εξήγηση για την καθυστέρηση αυτή, έχω ζητήσει - σήμερα νομίζω ότι θα διεκπεραιωθεί το σχετικό έγγραφο - τη διενέργεια προκαταρκτικής πειθαρχικής εξέτασης. Σας ευχαριστώ πολύ.
Ορίστε, κυρία Ιγγλέζη, έχετε τον λόγο.
Κύριε Υπουργέ, νομίζω ότι θα επιβεβαιώσω αυτά τα οποία είπατε. Δεν είναι η πρώτη φορά που η Εισαγγελία Χαλκιδικής έχει κωλυσιεργήσει σε θέματα που αφορούν τις δραστηριότητες της εταιρείας «Ελληνικός Χρυσός». Καμμία από τις καταγγελίες των κατοίκων ή ακόμη και της νέας Δημοτικής Αρχής δεν έχει πάρει τον δρόμο της δικαιοσύνης ή έστω να απαντηθεί από την Εισαγγελία. Και γιατί το λέω αυτό; Όπως θα γνωρίζετε, στην περιοχή του Δήμου Αριστοτέλη έχει αναπτυχθεί ένα δυναμικό κίνημα ενάντια στις δραστηριότητες της εταιρείας «Ελληνικός Χρυσός». Στο κίνημα αυτό συμμετέχει η πλειοψηφία των κατοίκων της περιοχής, οι οποίοι αγωνίζονται για την προστασία του περιβάλλοντος, της υγείας, των οικονομικών δραστηριοτήτων τους, για το μέλλον του τόπου τους, για το μέλλον των παιδιών τους. Με δύο λόγια αγωνίζονται για την ίδια τη ζωή. Αυτό που ίσως δεν γνωρίζετε, είναι ότι οι έλεγχοι, από τους οποίους προέκυψαν τα εν λόγω πορίσματα, προκλήθηκαν από καταγγελίες των κατοίκων, οι οποίοι, λόγω της έλλειψης ελεγκτικών μηχανισμών εκ μέρους της πολιτείας, αλλά και την αδιαφορία και την ανοχή της απελθούσης Δημοτικής Αρχής, για πολλά χρόνια επιτελούσαν το ρόλο του ελεγκτή και καταγγέλλοντος παρανομιών. Και φυσικά οι καταγγελίες αυτές δεν υποβλήθηκαν μόνο στην Επιθεώρηση Περιβάλλοντος, αλλά και στην Εισαγγελία Χαλκιδικής, πράγμα που το βεβαιώνετε και εσείς. Όπως καταλαβαίνετε, η ανησυχία των κατοίκων - η αγωνία θα έλεγα - είναι πολύ μεγάλη, όταν, μάλιστα, σε μετρήσεις στις πηγές υδροδότησης των χωριών της περιοχής διαπιστώνονται υπερβάσεις στα όρια συγκεντρώσεως βαρέων μετάλλων και κυρίως αρσενικού. Σε έγγραφό της η Διεύθυνση Υδάτων Κεντρικής Μακεδονίας αναφέρει ρητά ότι η ποιοτική κατάσταση των υδάτων χαρακτηρίζεται «κακή» λόγω συγκεντρώσεων μολύβδου και αρσενικού, οι οποίες οφείλονται σε ανθρωπογενή αίτια, μεταλλευτική δραστηριότητα. Το καταθέτω για τα Πρακτικά. [[Στο σημείο αυτό η Βουλευτής κ. Αικατερίνη Ιγγλέζη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, είναι απαίτηση της κοινωνίας να αποδοθούν οι ποινικές ευθύνες σε όσους ευθύνονται για τη ρύπανση και υποβάθμιση του περιβάλλοντος στην περιοχή. Οποιαδήποτε καθυστέρηση επιφέρει άμεσες και μη αντιστρεπτές επιπτώσεις στη δημόσια υγεία και την ποιότητα ζωής των κατοίκων. Ήδη η καθυστέρηση είναι πολύ μεγάλη με ευθύνη των προηγούμενων κυβερνήσεων, οι οποίες όχι μόνο ανέχονταν αλλά και συγκάλυπταν τις παρανομίες της συγκεκριμένης εταιρείας, κρατώντας ξεχασμένα σε συρτάρια τα αποτελέσματα των ελέγχων, που αποκάλυπταν το δημόσιο κίνδυνο των δραστηριοτήτων της. Είναι πράγματι αξιέπαινη η πράξη σας να διατάξετε πειθαρχικό έλεγχο για αυτές τις καθυστερήσεις, που έθεσαν σε κίνδυνο την υγεία των κατοίκων της περιοχής. Η νέα Κυβέρνηση, προς τιμήν της, χρειάστηκε να λάβει ειδικότερα μέτρα για το αυτονόητο, έτσι ώστε να διαπιστωθούν οι συγκεκριμένες παραβάσεις και να επιβληθούν τα πρόστιμα που αυτές συνεπάγονται, γιατί είχε και την ευθύνη, αλλά και τη βούληση να το πράξει για να προστατεύσει το δημόσιο συμφέρον, το περιβάλλον και τη δημόσια υγεία. Στις ευνομούμενες πολιτείες η υγεία των πολιτών και η προστασία του περιβάλλοντος είναι πάνω από τα συμφέροντα και τα κέρδη των εταιρειών. Σας ευχαριστώ.
Κύριε Παρασκευόπουλε, έχετε ξανά τον λόγο.
Ευχαριστώ, κύριε Πρόεδρε. Μπορώ να διαβεβαιώσω άμεσα τη δική σας αναφορά σε καταγγελίες κατοίκων, οι οποίες αποτέλεσαν την αφετηρία για αυτήν τη διερεύνηση. Έτσι είναι. Και προκύπτει και από το έγγραφο που μου έστειλε η Εισαγγελία, ότι η αφετηρία των διερευνήσεων οφείλεται σε καταγγελίες των κατοίκων. Σε αυτό το διαδικαστικό στάδιο δεν μπορώ να συμφωνήσω μαζί σας ότι υπάρχει καθυστέρηση. Αυτή τη στιγμή αυτό είναι ζητούμενο. Πάντως σας διαβεβαιώνω ότι θα ερευνηθεί το ενδεχόμενο της καθυστέρησης με μεγάλη προσοχή. Ευχαριστώ πολύ, κύριε Πρόεδρε.
Και εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής δεκαεπτά μαθητές και μαθήτριες και τρεις εκπαιδευτικοί συνοδοί από το 1ο Γενικό Λύκειο Πετρούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επόμενη είναι η τρίτη με αριθμό 529/12-2-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με την «ευνοϊκή» μεταχείριση του Οργανισμού Μεγάρου Μουσικής Αθηνών. Στην ερώτηση θα απαντήσει ο Υπουργός κ. Μπαλτάς. Κύριε Καμμένο, έχετε τον λόγο.
Ευχαριστώ πολύ, κύριε Πρόεδρε. Καλημέρα, κύριε Υπουργέ. Το ζήτημα είναι γνωστό. Για να έχουμε χρόνο να ακούσουμε και τις απαντήσεις σας, θα κάνω μια μικρή περιγραφή. Το Μέγαρο Μουσικής ήταν μια δωρεά του ΠΑΣΟΚ, του Ανδρέα Παπανδρέου και του κ. Λαλιώτη, προς τον κ. Λαμπράκη. Υπήρχε μια σχέση μετοχική -50% το Δημόσιο, 50% οι τότε ιδιώτες «Φίλοι της Μουσικής» - αλλά 100% η εγγυοδοσία ήταν του ελληνικού δημοσίου. Πρόκειται για ένα απίστευτης αξίας ακίνητο, σε στρατηγικό σημείο στην Αθήνα. Οι διοικήσεις τα τελευταία είκοσι χρόνια, οι οποίες δεν είχαν έλεγχο, είχαν πλήρη ασυλία και δεν ήταν υποχρεωμένες να εκδίδουν ασφαλιστικές φορολογικές ενημερότητες, όπως όλοι οι νόμιμοι οργανισμοί στην Ελλάδα - υπήρχε ένα ειδικό καθεστώς - κατάφεραν να διαχειριστούν κάποια δισεκατομμύρια. Αυτά θα τα δούμε στους ισολογισμούς, όταν θα τους βρούμε αύριο με τον κ. Αλεξιάδη. Κατάφεραν συγχρόνως να χρεώσουν τον ελληνικό λαό με 326 εκατομμύρια, τα οποία καλούμαστε - και κληθήκαμε και εμείς με την πράξη νομοθετικού περιεχομένου - να τα περάσουμε στον Προϋπολογισμό και να εκπληρώσει τις υποχρεώσεις της κακοδιαχείρισης του Μεγάρου ο ελληνικός λαός. Πήραμε, βέβαια, πίσω ένα ακίνητο εκτάσεως εκατόν πενήντα χιλιάδων τετραγωνικών μέτρων, όπου θα πρέπει να δούμε τη σημερινή του αξία, για να δούμε σε σχέση και με τα χρέη ποιο είναι το έμμεσο έσοδο του δημοσίου. Συγχρόνως, αυτό που ανησυχεί πάρα πολύ είναι η από εδώ και πέρα διαχείριση. Τα ερωτήματα είναι σαφή. Θα τα απαντήσετε, φαντάζομαι, όπως τα έχω καταγράψει. Δεν θέλω να φάω το χρόνο με τα ερωτήματα, γιατί έχουν καταγραφεί και θα τα απαντήσετε. Αυτό που ανησυχεί είναι ότι η διαχείριση του Μεγάρου από εδώ και πέρα δίνεται στους ίδιους ανθρώπους - και θα τεκμηριώσω αυτό που λέω - για τριάντα χρόνια, χωρίς ένα ευρώ αντάλλαγμα. Και διαβάζω τι λέει η πράξη νομοθετικού περιεχομένου: «Μετά την παρέλευση του χρόνου αυτού, των τριάντα ετών, το ακίνητο περιέρχεται στη διοίκηση και διαχείριση του Υπουργείου Πολιτισμού και Αθλητισμού». Δηλαδή, δεν έχουμε για τριάντα χρόνια από σήμερα που τους το δίνουμε καμμία διοίκηση και καμμία διαχείριση του ακινήτου. Θα δούμε γιατί λέει «του ακινήτου». Θα επανέλθω σε αυτό. Γιατί μιλάει για το ακίνητο και όχι για την επιχείρηση «Μέγαρο Μουσικής», το οποίο με απόφασή του ορίζει τους όρους και τις προϋποθέσεις, υπό τις οποίες το ακίνητο διατίθεται για την εξυπηρέτηση των σκοπών του. Άρα στην ουσία μετά από τριάντα χρόνια θα έχουμε λόγο διαχειριστικό για το ακίνητο, που σήμερα περνάει στα χέρια μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όσον αφορά τις αποφάσεις του διοικητικού συμβουλίου. Και θα ήθελα για δέκα δευτερόλεπτα, κύριε Πρόεδρε, την ανοχή σας για να διαβάσω το συγκεκριμένο άρθρο, που λέει ότι: «Για τη λήψη αποφάσεων επί θεμάτων που αναφέρονται στο άρθρο 6, καθώς και στο άρθρο 11, σχετικά με την ακίνητη περιουσία που παραχωρήθηκε κατά τα άρθρα 8 και 9 στον Οργανισμό από τον Σύλλογο «Φίλοι της Μουσικής», ως και εν γένει θέματα που άπτονται εκ της συμβάσεως δικαιωμάτων του Συλλόγου «Φίλοι της Μουσικής», το Διοικητικό Συμβούλιο βρίσκεται σε απαρτία εάν αντιπροσωπεύεται από εννέα τουλάχιστον εκ των συμβούλων». Αυτό σημαίνει απαρτία. Δηλαδή δεν μπορούμε να κάνουμε για το ακίνητο τίποτα, ούτε να πάρουμε καμμία απόφαση, εάν δεν παρίστανται οι έξι του δημοσίου που βάζουμε εμείς και οι τρεις παλιοί κακοί διαχειριστές του Μεγάρου Μουσικής. Παρακαλώ, κύριε Υπουργέ, θα ήθελα την απάντησή σας. Ευχαριστώ.
Ευχαριστώ, κύριε Καμμένο. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Έγινε μια αναλυτική συζήτηση τις περασμένες μέρες για την τροπολογία αυτή. Προσπάθησα στο μέτρο του δυνατού και τότε, στη διάρκεια της συζήτησης, να εξηγήσω κάποια πράγματα. Φαίνεται, όμως, ότι κάποια πράγματα παραμένουν ακόμα ακατανόητα. Στο γραπτό κείμενο της ερώτησης του κ. Καμμένου λέει: «Για τα τριάντα έτη - που θα επανέλθω - παραχωρείται κατά χρήση δωρεάν στο Μέγαρο, ενώ πέραν της τριακονταετίας και μόνον τότε περιέρχεται στη διοίκηση και διαχείριση του δημοσίου». Δεν ισχύει αυτό. Να εξηγήσω. Το Μέγαρο, έτσι που πέρασε η τροπολογία και πλέον είναι νόμος, ο Οργανισμός Μεγάρου Μουσικής Αθηνών γίνεται με την τροπολογία αυτή δημόσιος οργανισμός με μορφή που μοιάζει είτε με του Εθνικού Θεάτρου είτε με της Όπερας είτε άλλων συναφών. Αυτό γίνεται με την τροπολογία. Άρα, δεν υπάρχει κάποιο διακριτό πλέον πράγμα που λέγεται Οργανισμός Μεγάρου Μουσικής. Είναι αυτό όλο ένα κομμάτι της γενικής κυβέρνησης. Δεύτερον, οι αριθμοί που αναφέρατε για το διοικητικό συμβούλιο δεν ισχύουν. Το διοικητικό συμβούλιο πλέον είναι ενδεκαμελές. Δεν είναι εννεαμελές, δεν είναι δεκαμελές όπως ήταν παλιά και είναι τρεις εκ μέρους του Ομίλου Φίλων Μουσικής και οι υπόλοιποι όλοι από το δημόσιο, το Υπουργείο Οικονομικών και το Υπουργείο Πολιτισμού. Τρίτον, όσον αφορά το κτήριο ολόκληρο, υπάρχει μια αποτίμηση που είχε κάνει ο Οργανισμός Μεγάρου Μουσικής, πριν γίνει αυτή η τροπολογία. Έχω το νούμερο εδώ. Η αποτίμηση του κτηρίου όπως λέτε, η εκτίμηση της αξίας του ακινήτου έγινε από την «Alpha Αστικά Ακίνητα». Η έκθεση έχει ελεγχθεί από την εταιρεία ορκωτών λογιστών «DELOITTE» και η αξία με αυτά τα νούμερα είναι γύρω στα 877 εκατομμύρια. Αυτό δεν ξέρω τι αξία έχει. Το θέμα είναι ότι δεν πρόκειται να το πουλήσουμε το Μέγαρο, ώστε να διεκδικήσουμε τέτοια τιμή αλλά όλος ο Οργανισμός «Μέγαρο Μουσικών Αθηνών» - επανέρχομαι - είναι του δημοσίου. Αυτό που υπήρχε πριν είναι αυτό που είπατε. Υπήρχαν δύο συμβαλλόμενοι, ο Όμιλος Φίλων Μουσικής και το δημόσιο κατά το ήμισυ δεκαμελές διοικητικό συμβούλιο, ώστε ήταν πέντε και πέντε. Με αυτήν την έννοια υπήρχε ένα βέτο όλα αυτά τα χρόνια από τον Σύλλογο Φίλων Μουσικής, σε σχέση με τα προγράμματα και τα υπόλοιπα του Μεγάρου. Αυτό αλλάζει ριζικά και απευθείας. Δεν υπάρχει κανένα είδους βέτο. Ο οργανισμός πλέον είναι οργανισμός της Γενικής Κυβέρνησης και διοικείται απολύτως από το δημόσιο. Από εκεί και πέρα, γιατί μένουν τρία μέλη από τον Όμιλο Φίλων Μουσικής; Και για ιστορικούς λόγους και για έναν λόγο που έχει σχέση με την αρχική εκχώρηση προς το Δημόσιο, ώστε να φτιαχτεί το Μέγαρο, περιουσίας αυτών των ανθρώπων. Αυτό καθιστά ανάγκη και για συνταγματικούς λόγους να έχουν αυτοί έναν λόγο, εάν θέλουμε να πουλήσουμε το κτήριο. Επειδή δεν πρόκειται κανείς να το πουλήσει ο λόγος τους δεν υπάρχει, σε σχέση με το τι θα γίνει στο Μέγαρο. Και μια τελευταία φράση. Το προνόμιο που διατηρούν ο Όμιλος Φίλων Μουσικής είναι στο χώρο που υπήρχε η μουσική βιβλιοθήκη. Παραμένει μουσική βιβλιοθήκη που κατά κάποιον τρόπο τη διαχειρίζονται χωρίς περαιτέρω οικονομικές διαδικασίες, επιβαρύνσεις του Μεγάρου και τη δυνατότητα να οργανώνουν κάποιες συναυλίες τον χρόνο. Ευχαριστώ.
Κύριε Καμμένο, έχετε τον λόγο.
Ευχαριστώ πολύ, κύριε Υπουργέ. Θα είμαι σαφής. Έχω μια διαφωνία, διότι γνωρίζω από εταιρείες και πώς λειτουργούν. Από τη στιγμή που χρειάζεσαι απαρτία εννέα μελών για να πάρεις απόφαση για τη διαχείριση του ακινήτου, δεν αποφασίζει το δημόσιο. Πρέπει να πάρεις τη σύμφωνη γνώμη των τριών άλλων μελών, άρα αυτό είναι ξεκάθαρο, αυταπόδεικτο ότι δεν ισχύει. Δεύτερον, δεν καταλαβαίνω γιατί βάλαμε την παράγραφο ότι το Υπουργείο Πολιτισμού και το Υπουργείο Αθλητισμού θα λάβει τη διαχείριση και τη διοίκηση του έργου μετά από τριάντα χρόνια. Αυτό δεν το έχω καταλάβει. Γιατί να το πάρουμε μετά από τριάντα χρόνια και όχι σήμερα; Μου λέτε ότι σήμερα θα το διοικούμε. Να το γράψουμε ότι ξεκινάει η διοίκηση και η διαχείριση από σήμερα. Γιατί το βάζουμε μετά από τριάντα χρόνια; Αφού εσείς λέτε ότι από σήμερα έρχεται στο δημόσιο και υπάρχει η διαχείριση σήμερα, να αφαιρεθεί αυτή η παράγραφος, διότι δεν την κατανοώ. Εδώ αυτή η παράγραφος ακυρώνει αυτό που μου λέτε, ότι η διαχείριση του ακινήτου και η διοίκηση θα έρθει μετά από τριάντα χρόνια. Αυτό θα πρέπει να αλλάξει. Επίσης, θέλω να κάνω και ένα σχόλιο από εδώ και πέρα για τη βιωσιμότητά του, να καταθέσουμε τα επιχειρηματικά πλάνα και το τι πρόκειται να κάνουν, διότι όπως έχω πει και στην ερώτησή μου, προτίθεται το δημόσιο να ξαναδώσει εγγυήσεις στη διοίκηση του δημοσίου, τη διαχείριση ή τη συνδιαχείριση δημοσίου και παλαιών καταχραστών; Δεν φοβάμαι να τους πούμε καταχραστές, διότι ναι μεν μας έβαλαν στον κουβά 326 εκατομμύρια και διαχειριστήκαν δισεκατομμύρια, αλλά τώρα λέμε: «Α, έβαλαν και λεφτά και κάτι για να το χτίσουμε». Δεν με ενδιαφέρει, να το κατασχέσουμε υπέρ δημοσίου. Είχανε κακή διαχείριση. Είναι αντικειμενικά κακή διαχείριση και θα χαίρουν ασφαλιστικής και φορολογικής αμνηστίας; Από εδώ και πέρα, δηλαδή, το Μέγαρο Μουσικής πάλι θα λειτουργεί μόνο του, σε ένα ειδικό καθεστώς μη ανταγωνιστικό και σε πλήρη ανισότητα και ανισορροπία, με τις υπόλοιπες υγιείς επιχειρήσεις που δρουν μέσα στην κρίση που παραλάβαμε από πέντε χρόνια μνημονίων εμείς ως Κυβέρνηση να διοικείται πάλι και να διαχειρίζεται χωρίς να έχει ασφαλιστική και φορολογική ενημερότητα; Αυτή η ανισότητα δεν θα πρέπει να σταματήσει; Τα λέω, διότι, αν συνεχίσει η αμνηστία και η φορολογική και η ασφαλιστική μη υποχρέωσή τους να έχουν ενημερότητες και να πάρουμε εμείς τη διοίκηση και τη διαχείριση μετά από τριάντα χρόνια, το μόνο σίγουρο είναι, ότι δίνουμε ένα πολύ κακό μήνυμα στον ελληνικό λαό. Το μόνο σίγουρο πρακτικά είναι ότι θα ξαναμπούμε στον κουβά και δεν θα έχουμε έλεγχο και θα δημιουργηθούν χρέη και το ακίνητο θα το βλέπουμε και θα το κοιτάμε και θα λέμε «πάρα πολύ ωραία είναι τα εκατόν εβδομήντα χιλιάδες τετραγωνικά, τα 877 εκατομμύρια». Θα παρακαλούσα να το παραδώσετε στα Πρακτικά να δω την αξιολόγηση, αν έχετε την καλοσύνη, της εταιρείας «ALPHA ΑΣΤΙΚΑ ΑΚΙΝΗΤΑ Α.Ε.». Θα ήθελα μια απάντηση σε αυτά που λένε συγκεκριμένα. Δεν πρέπει να συνεχιστεί η ίδια διαχείριση, με αμνηστία φορολογική και ασφαλιστική, διότι, ενέχει δόλο και ανισότητα προς το υγιές επιχειρείν όλων των ελληνικών επιχειρήσεων. Αν θέλετε να μου απαντήσετε και για το άλλο ζήτημα που είπα για τη διαχείριση μετά από τριάντα χρόνια. Ευχαριστώ πολύ.
Κύριε Μπαλτά, έχετε τον λόγο.
Φαίνεται ότι δεν επικοινωνούμε.
Προφανώς.
Τι εννοείτε ότι δεν είναι στη διαχείριση του δημοσίου αυτή τη στιγμή το Μέγαρο και για τριάντα χρόνια; Να σας το εξηγήσω, λοιπόν.
Αν αφαιρεθεί αυτό, δεν θα διαφωνήσουμε.
Παρακαλώ, κύριε Καμμένο.
Να σας το εξηγήσω. Αυτή τη στιγμή το μέγαρο βρίσκεται στην πλήρη διαχείριση του δημοσίου μέσω ενός διοικητικού συμβουλίου, όπως έχουμε στο Εθνικό Θέατρο, όπως έχουμε στην Όπερα, όπως έχουμε παντού.
Γιατί το βάζουμε αυτό τότε;
Στη βάση αυτής της εκ του δημοσίου διαχείρισης του μεγάρου λέμε τώρα ότι θα πάει το Θεατρικό Μουσείο εκεί, ενδεχομένως θα πάει το φεστιβάλ, ενδεχομένως θα πάρουν άλλους φορείς και αυτό είναι δική μας αρμοδιότητα και δική μας ευθύνη. Από εκεί και πέρα, γίνεται σύμβαση, όπως με όλους τους φορείς, δίνει επιχορήγηση το κράτος στο Εθνικό Θέατρο, στην Όπερα, στο Μέγαρο για να κάνει το πρόγραμμά του και το αντίστοιχο μέγαρο - φορέας της γενικής κυβέρνησης επαναλαμβάνω - λέει: «Και εγώ θα συμβάλλω εκεί βρίσκοντας χορηγίες, βρίσκοντας εισιτήρια, κ.ο.κ.». Τα τριάντα χρόνια είναι συμβολικό για τους λόγους τους συνταγματικούς που σας έλεγα. Αυτή τη στιγμή είναι στην πλήρη κυριότητα του δημοσίου. Το διοικητικό συμβούλιο το ορίζει το δημόσιο, η πολιτική του διοικητικού συμβουλίου ελέγχεται από το δημόσιο κ.ο.κ., όπως κάθε άλλος εποπτευόμενος φορέας. Τι άλλο να πω; Να προσθέσω και το άλλο. Δεν ξέρω αν διαβάζετε τις εφημερίδες γύρω γύρω, αλλά υπάρχει και η ακριβώς αντίθετη κριτική, ότι κρατικοποιούμε το μέγαρο και άρα η Κυβέρνηση του ΣΥΡΙΖΑ φτιάχνει ένα είδος σοβιετικής αντιμετώπισης των τεχνών.
Όχι, δεν το είπα αυτό.
Δεν μπορεί πραγματολογικά να στέκουν και οι δύο κριτικές. Γι' αυτό να προσπαθήσουμε να συνεννοηθούμε ότι αυτό που λέτε δεν αντιστοιχεί στα πράγματα.
Ευχαριστώ. [[ΑΛΛΑΓΗ ΣΕΛΙΔΑΣ]] [[Να μπουν οι σελ. 62-63]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Αγίου Δημητρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στη συζήτηση της πέμπτης με αριθμό 536/15-2-2016 επίκαιρης ερώτησης πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τη λήψη των απαραίτητων μέτρων προστασίας της δημόσιας υγείας και την άμεση στελέχωση με μόνιμο ιατρικό και νοσηλευτικό προσωπικό όλων των μονάδων υγείας στα νησιά των Φούρνων. Τον λόγο έχει ο κ. Σταύρος Τάσσος.
Ευχαριστώ, κύριε Πρόεδρε. Κύριε Υπουργέ, στους Φούρνους υπάρχει ένα κατ' όνομα πολυδύναμο ιατρείο, στο οποίο προβλέπονται δύο θέσεις αγροτικών γιατρών, μια θέση γενικής ιατρικής, μια νοσηλεύτρια και μια μαία. Από χθες, Τετάρτη 17 Φεβρουαρίου, δεν υπάρχει κανένας γιατρός. Ξέρουμε ότι πριν από περίπου πέντε μήνες είχε προσληφθεί μια ιατρός γενικής ιατρικής, η οποία πήγε για λίγο διάστημα - ίσως ένα μήνα ή και λιγότερο - και μετά κατά κάποιον τρόπο εξαφανίστηκε. Υπήρχε ένας αγροτικός γιατρός, ο οποίος χθες έφυγε και αυτός. Άρα, δεν υπάρχει κανένας γιατρός. Στα νησιά των Φούρνων, που δεν είναι μόνο οι Φούρνοι αλλά και η Θύμαινα, έχουμε τρεις οικισμούς, δύο αγροτικά ιατρεία και ένα πολυδύναμο ιατρείο με πληθυσμό δυο χιλιάδες κατοίκους, με πολλά παιδιά και οικογένειες νέων, γυναίκες, αλλά και ηλικιωμένους, ΑΜΕΑ, ανθρώπους που χρειάζονται συνεχή παρακολούθηση και φροντίδα, με δημοτικά σχολεία, γυμνάσιο και λύκειο. Όλος αυτός ο κόσμος μέχρι τώρα είχε υγειονομική φροντίδα από έναν μόνο αγροτικό γιατρό. Τώρα, όπως είπαμε, από κανέναν. Στο αγροτικό ιατρείο της Θύμαινας, που είναι ένα νησάκι με μοναδικό μέσο πρόσβασης σε οποιοδήποτε κέντρο τις βάρκες, δεν υπάρχει αγροτικός γιατρός, όπως προβλέπεται. Στο αγροτικό ιατρείο της Χρυσομηλιάς, που βρίσκεται σε απομακρυσμένη περιοχή, με μεγάλη δυσκολία πρόσβασης σε οποιοδήποτε κέντρο, δεν υπηρετεί κι εκεί αγροτικός γιατρός. Δεν είναι η πρώτη φορά που τα περιφερειακά ιατρεία Θύμαινας και Χρυσομηλιάς μένουν ακάλυπτα από γιατρό ή που στο Πολυδύναμο των Φούρνων δεν υπηρετούν οι γιατροί που προβλέπονται. Οι κάτοικοι της περιοχής εισπράττουν μεν συμπάθεια και κατανόηση, αλλά η υγεία τους και η ζωή τους βρίσκεται σε κίνδυνο, καθώς στερούνται ακόμα και των στοιχειωδών φροντίδων υγείας, στις οποίες έχουν δικαίωμα, εξαιτίας της επικίνδυνης και θανατηφόρας διαχρονικά αντιλαϊκής πολιτικής που ασκείται στον τομέα της υγείας. Η μονότονα επαναλαμβανόμενη απάντηση από τη διοίκηση ότι «οι θέσεις προκηρύσσονται, αλλά δεν έρχεται κανείς», δεν αφορά τους κατοίκους αυτών των νησιών, καθώς είναι υποχρέωση του κράτους να βρει τον τρόπο που θα καλύψει με ιατρικό, νοσηλευτικό και άλλο προσωπικό τις μονάδες υγείας των Φούρνων, στην προκειμένη περίπτωση. Σας ρωτάμε, λοιπόν, τι θα κάνετε; Τι θα κάνει η Κυβέρνηση για να καλυφθούν όλες οι θέσεις σε ιατρικό και νοσηλευτικό προσωπικό σε όλες τις μονάδες υγείας των Φούρνων, δηλαδή, τις τρεις μονάδες, το πολυδύναμο ιατρείο και τα δύο αγροτικά ιατρεία; Να καλυφθούν άμεσα, τώρα τα κενά με την πρόσληψη μόνιμων γιατρών πλήρους και αποκλειστικής απασχόλησης στα περιφερειακά ιατρεία Θύμαινας και Χρυσομηλιάς και στο Πολυδύναμο των Φούρνων. Για το Πολυδύναμο Ιατρείο των Φούρνων, άμεση πρόσληψη τουλάχιστον γενικού παθολόγου, παιδιάτρου και νοσηλευτικού προσωπικού. Και επίσης, να αναβαθμιστεί το Πολυδύναμο Ιατρείο των Φούρνων σε κέντρο υγείας, με πλήρη στελέχωση και εξοπλισμό, πρόσληψη ειδικευμένων γιατρών και οδηγού για το ασθενοφόρο.
Ευχαριστώ. Την ερώτηση θα απαντήσει ο Υπουργός Υγείας κ. Ξανθός.
Αγαπητέ συνάδελφε, νομίζω ότι για άλλη μια φορά αναδεικνύετε ένα υπαρκτό και σημαντικό πρόβλημα ελλειμματικής στελέχωσης των υπηρεσιών υγείας, ιδιαίτερα στη νησιωτική χώρα. Αυτό είναι ένα διαχρονικό πρόβλημα, το οποίο έχει επιδεινωθεί τα τελευταία χρόνια, κυρίως λόγω της μετανάστευσης του ιατρικού δυναμικού στο εξωτερικό. Πραγματικά, θεωρώ ότι δικαίως οι κάτοικοι αυτών των περιοχών διεκδικούν από την πολιτεία να αναβαθμίσει και να βελτιώσει αυτές τις υπηρεσίες και να μην αισθάνονται πολίτες δεύτερης κατηγορίας. Νομίζω ότι υπάρχει ένα γενικότερο θέμα συζήτησης που αφορά τη νησιωτικότητα και πρέπει επιτέλους και εμείς και ως Κυβέρνηση, αλλά και ως πολιτικό σύστημα να βρούμε έναν τρόπο συνεννόησης, έτσι ώστε να υπάρξει μια αποτελεσματική δέσμη κινήτρων, για να σταματήσει αυτή η ανισότητα στη δημόσια περίθαλψη και στην κοινωνική φροντίδα. Για τις συγκεκριμένες δομές στις οποίες αναφέρεστε, ξέρω ότι τα τελευταία χρόνια είναι κενά - για πολύ μεγάλο διάστημα - τα περιφερειακά ιατρεία της Θύμαινας και της Χρυσομηλιάς και υπάρχει δυσκολία στο πολυδύναμο περιφερειακό ιατρείο των Φούρνων. Η ενημέρωση που είχαμε μόλις χθες από την υπηρεσία, τη 2η ΥΠΕ, είναι ότι η ειδικευμένη ιατρός επέστρεψε αυτές τις μέρες στην υπηρεσία μετά από μια περίοδο απουσίας και άρα τουλάχιστον σε αυτήν την φάση διασφαλίζεται η παρουσία ειδικευμένου ιατρού στο νησί. Θα συνεχίσουμε φυσικά να επαναπροκηρύσσουμε τις θέσεις των κενών περιφερειακών ιατρείων. Έχουμε μάλιστα ετοιμάσει μία δέσμη παρεμβάσεων στο νομοσχέδιο, του οποίου ολοκληρώνεται η συζήτηση και ψηφίζεται Παρασκευή και Σάββατο στη Βουλή, που αφορούν κίνητρα στελέχωσης για περιφερειακά ιατρεία, ιδιαίτερα σε νησιωτικές περιοχές. Υπάρχει αυξημένος συντελεστής υπολογισμού της προϋπηρεσίας. Υπάρχουν κίνητρα κοινωνικού χαρακτήρα με τη συνδρομή της αυτοδιοίκησης. Αυτή η πρωτοβουλία ξεκίνησε από την Περιφέρεια Νοτίου Αιγαίου και αφορά την παροχή είτε ειδικού επιδόματος είτε δωρεάν στέγης και σίτισης σε αγροτικούς ιατρούς και σε επικουρικούς ιατρούς ως κίνητρο προσέλκυσης και επίσης εδώ προβλέπουμε ότι ο Υπουργός μπορεί με απόφασή του να κατανέμει ως ένα επιπλέον οικονομικό κίνητρο σε άγονες θέσεις ένα ποσό της τάξης του 1,5 εκατομμυρίου ευρώ. Πιστεύουμε ότι αυτό, αν το επιμερίσουμε στα εκατόν πενήντα με διακόσια κενά περιφερειακά ιατρεία τα οποία είναι μακροχρονίως χωρίς ιατρική κάλυψη, θα είναι ένα επιπλέον κίνητρο για την προσέλκυση γιατρών. Κατά την άποψή μου, αυτά τα μέτρα θα έχουν ένα θετικό αποτέλεσμα. Δεν αντιμετωπίζουν όμως το πρόβλημα στη βαθύτερη ρίζα του και το πρόβλημα αυτό είναι να ξαναγίνει το σύστημα υγείας της χώρας μας ελκτικό ιδιαίτερα για τους νέους γιατρούς. Τα μισθολογικά δεδομένα, τα εργασιακά δεδομένα, οι δυνατότητες επιστημονικής ανέλιξης και λοιπά έχουν δυστυχώς περιοριστεί σήμερα στο σύστημα υγείας. Γι' αυτό και υπάρχει αυτό το αυξημένο κύμα διαρροής επιστημονικού δυναμικού και ιδιαίτερα γιατρών προς τις χώρες της Ευρώπης. Θεωρώ ότι αυτή είναι η μεγάλη πρόκληση για την πολιτεία στην επόμενη περίοδο. Χρειάζεται ένα σοβαρό σχέδιο που να δίνει ένα σήμα ότι πρώτον, η πορεία απαξίωσης και υποβάθμισης του Εθνικού Συστήματος Υγείας έχει τελειώσει, ότι υπάρχει ένας σχεδιασμός σταδιακής προφανώς - γιατί δεν μπορεί να γίνει αυτόματα και μαζικά αυτό - κάλυψης των κενών θέσεων και άρα δυνατότητα επαγγελματικής προοπτικής για τους νέους γιατρούς. Επίσης, εδώ χρειάζεται και μια πολιτική που δρομολογεί ήδη ο ΕΟΠΥΥ ανοίγματος των συμβάσεων με τους γιατρούς και τους υπόλοιπους υγειονομικούς και στους νέους γιατρούς. Θεωρώ ότι με αυτήν τη δέσμη μέτρων μπορεί να προσδοκά κάποιος ότι θα υπάρξει μια αισθητή βελτίωση σε αυτές τις υπηρεσίες. Όμως, έχουμε νομοθετήσει και ως κίνηση έκτακτης ανάγκης - σε συνεννόηση με το Υπουργείο Εθνικής Άμυνας - τη δυνατότητα οπλιτών γιατρών, να καλύπτουν στη διάρκεια της θητείας τους τέτοιες κενές θέσεις που είναι για πολύ μεγάλο διάστημα χωρίς γιατρό. Ήδη αυτό έχει περάσει και έχει ψηφιστεί από την ελληνική Βουλή. Έχουμε δώσει στο Υπουργείο Εθνικής Άμυνας τη λίστα με τα μακροχρονίως κενά περιφερειακά ιατρεία και ανάλογα με τη δυνατότητα που έχουν οι Ένοπλες Δυνάμεις πιστεύω ότι στο επόμενο διάστημα θα υπάρξει μια προσπάθεια οι πιο επείγουσες ανάγκες από αυτές να αντιμετωπιστούν.
Επειδή αυτό το θέμα, κύριε Υπουργέ, έχει απασχολήσει επανειλημμένως όλες τις κυβερνήσεις και επειδή το είχαμε συζητήσει - εάν θυμόσαστε - επανειλημμένα και στην Επιτροπή Κοινωνικών Υποθέσεων, μακάρι όλα αυτά τα μέτρα να αποδώσουν. Εάν όμως δεν αποδώσουν, η μόνη λύση που υπάρχει ξέρετε ποια είναι κατά τη γνώμη μου; Όταν πρόκειται να δώσει το Υπουργείο την άδεια ειδικότητας είτε μετά από εξετάσεις είτε χωρίς εξετάσεις, νομοθετικά να υπάρχει υποχρέωση υπηρεσίας υπαίθρου στα απομακρυσμένα νησιά και λοιπά. Να το σκεφτείτε, γιατί νομίζω ότι αυτός είναι ένας τρόπος να εφαρμοστεί στην πράξη, εφόσον όλα αυτά τα μέτρα δεν αποδώσουν. Διότι, πράγματι, όλα αυτά τα μέτρα έχουν ψηφιστεί, ακόμα και να χορηγείται σπίτι - αν θέλετε - και επίδομα για φαγητό στους γιατρούς, αλλά φαίνεται ότι δεν είναι αρκετά διότι, όπως ελέχθη - το είπε και ο Υπουργός - πολλοί γιατροί φεύγουν στο εξωτερικό τώρα. Εκεί που μπορεί να γίνει κατά κάποιο τρόπο μία υποχρεωτική θητεία είναι όταν πρόκειται να πάρουν την άσκηση ειδικότητας είτε εντός είτε εκτός. Αυτό είναι το τελευταίο που μπορεί να γίνει, αλλά αυτό πρέπει να περάσει νομοθετικά από τη Βουλή. Παρακαλώ, κύριε Τάσσο, έχετε τον λόγο.
Κύριε Υπουργέ, νομίζω ότι για άλλη μια φορά, αυτό που προσφέρετε στους κατοίκους των Φούρνων, αλλά και γενικότερα στον ελληνικό λαό, είναι «τσάι και συμπάθεια». «Ναι, καλά, συμφωνούμε, αλλά δεν υπάρχουν δυνατότητες». Κύριε Υπουργέ, πολύ φοβάμαι ότι η πολιτική που εφαρμόζετε είναι ακριβώς στην αντίθετη κατεύθυνση από αυτήν που είπατε. Αυτό που προσπαθείτε να κάνετε και αυτό που απαιτεί το μεγάλο κεφάλαιο, είναι να απαλλαγεί από το κόστος - γιατί κόστος το θεωρεί - της πρόληψης, της θεραπείας και της αποκατάστασης. Και όχι μόνο να απαλλαγεί από αυτό, αλλά να γίνει κι ένα άλλο πεδίο κερδοφορίας. Δηλαδή, να περάσει και η υγεία στον ιδιωτικό τομέα, γιατί είναι γνωστό ότι αν κάποιος έχει ένα θέμα υγείας θα πουλήσει ό, τι έχει και δεν έχει - που λέει ο λόγος - για να μπορέσει να το καλύψει. Έτσι, λοιπόν, πιστεύω ότι θα πρέπει να δοθούν απαντήσεις στα ερωτήματα αυτά: Τι θα κάνετε για να πληρωθούν άμεσα αυτές οι πέντε θέσεις γιατρών; Μας λέτε «θα υπάρξει μια γενική γιατρός και μετά βλέπουμε». Δεν λύνεται το πρόβλημα έτσι. Και δεν λύνεται το πρόβλημα, μάλιστα, με την πολιτική που ακολουθείτε. Μια πολιτική που έχει ένα - όπως λέτε κι εσείς - ταξικό πρόσημο, μόνο που το ταξικό πρόσημο είναι της αστικής τάξης, είναι του κεφαλαίου, δεν είναι των εργαζομένων. Γιατί αυτούς εξυπηρετείτε. Και με το καινούργιο, με το παράλληλο πρόγραμμα στην υγεία, κάνετε νοσοκομεία που είναι ανώνυμες εταιρείες, λειτουργούν με ιδιωτικοοικονομικά κριτήρια. Τα 100 εκατομμύρια που λέτε ότι θα δώσετε για να ασφαλίσετε τα δυόμισι εκατομμύρια ανασφάλιστους, δεν θα τα πάρετε από τον κρατικό προϋπολογισμό, θα τα πάρετε από τον ΕΟΠΥΥ, δηλαδή από τα πτωχευμένα ταμεία ασφάλισης. Και το κάνετε αυτό ακριβώς γιατί θέλετε να υπηρετήσετε τα συμφέροντα του μεγάλου κεφαλαίου στον τομέα της υγείας και να εξοικονομήσετε πόρους με αυτόν τον τρόπο, ώστε οι πόροι που θα εξοικονομηθούν να δοθούν στους εφοπλιστές με τις πενήντα έξι φοροαπαλλαγές, να δοθούν στους βιομήχανους, να δοθούν στους τραπεζίτες και ο λαός να αρκείται στα ψίχουλα, αν τα παίρνει κι αυτά! Γι' αυτό νομίζω ότι και δεν απαντήσατε στο ερώτημα που σας έβαλα, αλλά και η πολιτική που ακολουθείτε είναι προς την αντίθετη κατεύθυνση για να λυθεί αυτό το πρόβλημα.
Ευχαριστώ, κύριε Τάσσο. Κύριε Υπουργέ, έχετε τον λόγο.
Αγαπητέ συνάδελφε, προφανώς υπάρχει διαφορά στην ανάγνωση των πολιτικών κινήσεων και των πρωτοβουλιών. Εγώ αντιλαμβάνομαι και την ανάγκη μιας αντιπολιτευτικής ρητορείας…
Δεν είναι αντιπολιτευτική ρητορεία.
…αλλά το να μου λέτε ότι το νομοσχέδιο το οποίο θα ψηφιστεί μεθαύριο, που ρυθμίζει την καθολική κάλυψη των ανασφάλιστων και των φτωχών ανθρώπων στη χώρα, είναι μέτρο ταξικής μεροληψίας υπέρ του κεφαλαίου, αυτό πραγματικά υπερβαίνει κάθε νοσηρή φαντασία.
Σας είπα ότι αυτά είναι ψίχουλα. Αυτό σας είπα.
Επιτρέψτε μου! Σας παρακαλώ πάρα πολύ. Σχέδιο ιδιωτικοποίησης της δημόσιας υγείας στην Ελλάδα δεν υπάρχει με αυτήν την Κυβέρνηση. Έχουμε αυξήσει τον προϋπολογισμό του 2016, αθροιστικά το όριο δαπανών έχει αυξηθεί κατά 300 εκατομμύρια ευρώ σε σχέση με το 2015, έχουμε προχωρήσει για πρώτη φορά σε μόνιμες προσλήψεις προσωπικού και αυτές τις μέρες αναλαμβάνουν οι άνθρωποι υπηρεσία στα νοσοκομεία με τους προσωρινούς πίνακες του ΑΣΕΠ. Έχουν διοριστεί εκατόν ογδόντα επτά διασώστες, επίσης από μια προκήρυξη «παγωμένη» για αρκετό καιρό. Έχει ολοκληρωθεί μία διαδικασία ενίσχυσης του ΕΚΑΒ με ενενήντα ασθενοφόρα, μετά από οχτώ χρόνια ατέρμονης καθυστέρησης και ενστάσεων και μπλοκαρίσματος του διαγωνισμού. Έχουμε υπογράψει εξακόσιες δεκαεπτά προσλήψεις επικουρικών γιατρών μέσα σε τρεις μήνες, από τους οποίους όμως μόνο τετρακόσιοι πενήντα δέχθηκαν να καταλάβουν τη θέση αυτή. Αυτό είναι το βαθύτερο πρόβλημα, λοιπόν, το σύστημα υγείας μας με τους σημερινούς μισθούς και τα σημερινά εργασιακά στάνταρ, ιδιαίτερα σε απομονωμένες περιοχές δεν είναι θελκτικό για τους νέους γιατρούς, όταν υπάρχει η δυνατότητα ανεύρεσης αξιοπρεπούς θέσης εργασίας στο εξωτερικό. Εμείς, λοιπόν, αυτήν την εικόνα θέλουμε να αντιστρέψουμε. Να στείλουμε το σήμα στους νέους επιστήμονες στη χώρα μας ότι μπορούν να έχουν αξιοπρεπή επαγγελματική και επιστημονική προοπτική στη χώρα. Υπάρχει ένα πολύ συγκροτημένο σχέδιο αναβάθμισης της δημόσιας περίθαλψης και βεβαίως, θέλουμε τη συνέργεια των δημόσιων πόρων. Οι πόροι της κοινωνικής ασφάλισης είναι δημόσιοι πόροι και για πρώτη φορά ο ΕΟΠΥΥ υλοποιεί μια πολιτική επένδυσης μέρους αυτών των πόρων και στο δημόσιο σύστημα υγείας. Υπογράψαμε συμβάσεις του ΕΟΠΥΥ με τις ΥΠΕ, με τα κέντρα υγείας και τις δομές του ΠΕΔΥ. Για πρώτη φορά αυτό. Ο ΕΟΠΥΥ θα αποζημιώνει για ιατρικές εξετάσεις και πράξεις τους ασφαλισμένους που εξετάζονται στις δομές πρωτοβάθμιας φροντίδας. Είναι μια προσπάθεια επαναπροσανατολισμού δημόσιων πόρων στις δημόσιες δομές και όχι μόνο προς τον ιδιωτικό τομέα. Αυτό το σχέδιο υλοποιούμε. Είναι μια πολιτική που έχει προτεραιότητά της τη στήριξη και αναβάθμιση της δημόσιας περίθαλψης. Οι δυσκολίες είναι πολύ μεγάλες, πολύ σημαντικές. Το τοπίο είναι απολύτως βομβαρδισμένο και προβληματικό μετά από τόσα χρόνια συνεχών περικοπών και ελλείψεων προσωπικού. Όμως, φέτος για πρώτη φορά, νομίζω ότι θα τα καταφέρουμε να υπάρξει ένα αίσθημα σταθεροποίησης και βαθμιαίας αναβάθμισης των υπηρεσιών.
Ευχαριστούμε, κύριε Υπουργέ. Σειρά έχει η τέταρτη με αριθμό 501/8-2-2016 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά με τις σοβαρές ελλείψεις φαρμάκων υψηλού κόστους για τους καρκινοπαθείς του Νομού Δράμας. Τον λόγο έχει ο κ. Δημήτριος Κυριαζίδης.
Ευχαριστώ, κύριε Πρόεδρε. Κύριε Υπουργέ, η σημερινή συζήτηση της σχετικής ερώτησης, που έχει να κάνει με τους καρκινοπαθείς του νομού, έρχεται καθυστερημένα. Βεβαίως, αντιλαμβάνομαι και τις δικές σας δυσκολίες, όμως, σε ό,τι αφορά το ζήτημα αυτό, το οποίο επιτακτικά ζητάει λύση, είμαι υποχρεωμένος και να το επαναφέρω και να ζητήσω τη δική σας ευαισθησία, γιατί πιστεύω ότι το ζήτημα αυτό αντιμετωπίζεται απ' όλους με μια ιδιαίτερη προσοχή. Με θλίψη και πραγματική αγωνία, που εν τέλει μετατρέπεται σε αγανάκτηση για τα όσα συμβαίνουν στον χώρο της υγείας, έλαβα, κύριε Υπουργέ, επιστολή από τον Σύλλογο Καρκινοπαθών Δράμας. Σύμφωνα με την επιστολή αυτή, ο σύλλογος καταγγέλλει δημόσια το γεγονός ότι καθημερινά γίνεται δέκτης παραπόνων των μελών του, ασθενών, σχετικά με την παρατηρούμενη έλλειψη φαρμάκων υψηλού κόστους, συνεπεία της οποίας ασθενείς που υποβάλλονται σε χημειοθεραπείες, αδυνατούν να τύχουν της πρέπουσας θεραπείας ελλείψει του ανάλογου φαρμάκου. Ένεκα δε τούτου, ως και προφορικά μου μεταφέρθηκε, οι συνάνθρωποί μας αυτοί, εκτός από τα προβλήματα που αντιμετωπίζουν, λόγω της φύσεως της ασθένειάς τους, έχουν να αντιμετωπίσουν και τις ελλείψεις στο δημόσιο σύστημα υγείας εν γένει, το οποίο, δυστυχώς, ως αποδεικνύεται στην πράξη, αποτυγχάνει να υλοποιήσει τον ρόλο και τον σκοπό της ύπαρξής του. Ερωτάσθε, κύριε Υπουργέ, αν αυτά είναι σε γνώση σας κι εάν από πλευράς σας υπάρχει πρόθεση για λύση του ζητήματος αυτού, έτσι ώστε να μην παρατηρούνται ελλείψεις, τουλάχιστον για ζητήματα που έχουν να κάνουν άμεσα με τη ζωή των συμπολιτών μας, των συνανθρώπων μας. Θα ήθελα μια απάντηση, κύριε Υπουργέ.
Ευχαριστούμε, κύριε συνάδελφε. Τον λόγο έχει ο Υπουργός Υγείας, κ. Ανδρέας Ξανθός.
Αγαπητέ συνάδελφε, το θέμα το οποίο αναδεικνύετε δημιουργήθηκε, κατά βάση, στις αρχές του χρόνου. Ο λόγος ήταν ότι περάσαμε σε ένα νέο καθεστώς, όσον αφορά τη χορήγηση των φαρμάκων υψηλού κόστους, τα οποία θυμίζω ότι μέχρι το 2012 χορηγούνταν από τα φαρμακεία των νοσοκομείων και οι άνθρωποι που τα είχαν ανάγκη, οι ογκολογικοί ασθενείς, κατά βάση, αλλά και άλλοι που έχουν σοβαρά αυτοάνοσα νοσήματα, χρόνιες παθήσεις, εξυπηρετούνταν από τα νοσοκομεία. Στη συνέχεια, το 2013, λόγω της δραματικής περικοπής των προϋπολογισμών των νοσοκομείων και ιδιαίτερα των προϋπολογισμών για το φάρμακο, δεν υπήρχε αυτή η δυνατότητα και βρέθηκε η λύση, με την ένδειξη «στερείται», τα φάρμακα αυτά να χορηγούνται από τα φαρμακεία του ΕΟΠΥΥ. Αυτό οδήγησε σε έναν μεγάλο κύκλο ταλαιπωρίας των πολιτών, των ασθενών, ασθενών μάλιστα που ήταν ήδη επιβαρυμένη η κατάσταση της υγείας τους, οι οποίοι έπρεπε να στήνονται στις ουρές των φαρμακείων του ΕΟΠΥΥ για να πάρουν τα φάρμακά τους και να επανέλθουν στο νοσοκομείο για να κάνουν τη θεραπεία τους. Αυτό με έναν τρόπο αντιμετωπίζεται τώρα. Εγώ θα ομολογήσω ότι αυτό έγινε ως παρεπόμενη κίνηση μιας απαίτησης που υπήρξε από τη συμφωνία και από τα προαπαιτούμενα για την υλοποίησή της, μιας απαίτησης των θεσμών δηλαδή, να υπάρξει κλειστός προϋπολογισμός και στη νοσοκομειακή φαρμακευτική δαπάνη. Μέχρι τώρα υπήρχε κλειστός προϋπολογισμός μόνο για την εξωνοσοκομειακή, ήταν παλιά 2 δισεκατομμύρια, τώρα είναι 1.945.000.000. Φέτος υπάρχει κλειστός προϋπολογισμός που προβλέπει για τα νοσοκομειακά φάρμακα οροφή 570 εκατομμυρίων ευρώ και λέει ότι όποια δαπάνη υπάρχει πάνω από αυτό το όριο θα επιστρέφεται ως clawback και θα αφαιρείται από τα έσοδα της φαρμακοβιομηχανίας. Δυνητικά, λοιπόν, αυτή η εξέλιξη μπορεί να δημιουργήσει πρόβλημα. Τις πρώτες μέρες του Γενάρη, επειδή ακριβώς δεν είχαν ενημερωθεί έγκαιρα και δεν είχαν συνεργαστεί τα φαρμακεία των νοσοκομείων, δεν είχαν συντονιστεί στο νέο αυτό σύστημα, υπήρξε μια δυσκολία να γίνουν οι απαραίτητες παραγγελίες. Ευτυχώς, μετά από λίγες μέρες ταλαιπωρίας, αποκαταστάθηκε το θέμα. Αυτήν την περίοδο δεν υπάρχει κανένας λόγος να υπάρχουν ελλείψεις φαρμάκων υψηλού κόστους. Είμαστε στην αρχή της χρονιάς. Οι προϋπολογισμοί είναι ιδιαίτερα αυξημένοι. Έχει αυξηθεί, δηλαδή, η επιχορήγηση των νοσοκομείων, ακριβώς για να υποδεχθούν τα φάρμακα υψηλού κόστους. Η εξυπηρέτηση των ασθενών είναι καλύτερη, διότι δεν χρειάζεται να ταλαιπωρούνται και να πηγαίνουν στα φαρμακεία του ΕΟΠΥΥ. Γίνεται η συνταγογραφία, η λήψη του φαρμάκου και η θεραπεία ταυτόχρονα στο χώρο του νοσοκομείου. Αυτό το οποίο χρειάζεται είναι ένας πολύ καλός μηχανισμός επιτήρησης στη διάρκεια της χρονιάς, στο πώς εξελίσσεται η δαπάνη, γιατί πραγματικά κι εμείς δεν θέλουμε να φτάσουμε στο σημείο να έχουμε μία υπέρβαση της δαπάνης κι ένα μεγάλο clawback. Ήδη έχουμε συγκροτήσει μία επιτελική ομάδα στο Υπουργείο, στην οποία συμμετέχει η Διεύθυνση Οικονομικών του Υπουργείου, εκπρόσωπος του ΕΟΠΥΥ, εκπρόσωπος του ΕΟΦ, εκπρόσωπος της ΗΔΙΚΑ, εκπρόσωπος της Γενικής Γραμματείας Δημόσιας Υγείας, των νοσοκομειακών φαρμακοποιών και του Υπουργού. Θα προσπαθήσουμε με μηνιαίο report να παρακολουθούμε την εξέλιξη της δαπάνης, να παρεμβαίνουμε διορθωτικά όπου παρατηρούνται προβλήματα στον καταμερισμό, ανά νοσοκομείο, της δαπάνης του προϋπολογισμένου ποσού των 600 εκατομμυρίων ευρώ, που είναι για τα φάρμακα όλης της χώρας και να κάνουμε τις κινήσεις που χρειάζεται, έτσι ώστε να μην υπάρξει κανένα πρόβλημα στη διάρκεια της χρονιάς.
Σας ευχαριστώ. Κύριε Κυριαζίδη, έχετε τον λόγο ξανά.
Κύριε Υπουργέ, κάνατε μια γενική αναφορά για τα νοσοκομεία της χώρας. Θα παρακαλούσα, αν είναι δυνατόν, επειδή λέτε ότι υπάρχει και από πλευράς σας μία μηνιαία παρακολούθηση σε ό,τι αφορά τη διακίνηση των φαρμάκων και τον καταμερισμό τους, να μου απαντήσετε αν για το νοσοκομείο της Δράμας έχει διασφαλιστεί αυτή η ικανότητα των καρκινοπαθών, με την έννοια της προμήθειας των φαρμάκων. Διότι, πράγματι, κι εσείς αποδεχθήκατε ότι υπήρχε μία υστέρηση στο ζήτημα αυτό. Είναι υστέρηση σε έναν κλειστό, όπως είπατε, προϋπολογισμό και στη διασφάλιση της ζωής των ανθρώπων, όχι όμως στον θάνατο. Νομίζω ότι θα πρέπει, κύριε Υπουργέ, στο σημείο αυτό να έχω μία απάντηση. Και θα ήθελα παρακαλώ, αν μπορείτε να μου απαντήσετε σε κάτι. Ο σύλλογος καρκινοπαθών Δράμας είναι ο μεγαλύτερος της χώρας μετά από αυτόν της Θεσσαλονίκης. Εάν, όμως, κάνουμε την αναφορά πληθυσμιακά, αναλογικά είναι δυστυχώς ο μεγαλύτερος της χώρας. Μακάρι να μην υπήρχαν οι σύλλογοι με αυτό ακριβώς το αντικείμενο. Έγινε μία προσπάθεια, κύριε Υπουργέ, πρώτον να υπάρξει μία αντίστοιχη μονάδα στο νοσοκομείο της Δράμας. Ενώ προχώρησε, μέχρι στιγμής δεν έχουμε κάτι νεότερο επ' αυτού. Θα παρακαλούσα, εάν έχετε κάτι νεότερο επ' αυτού, να μας το πείτε. Επίσης, υπάρχει και το γεγονός της μη ύπαρξης ενός μητρώου καταγραφής των καρκινοπαθών. Γίνεται μία προσπάθεια από τον σύλλογο. Πιστεύω ότι πρέπει να συνδράμει και το Υπουργείο σας προς αυτήν την κατεύθυνση. Εν πάση περιπτώσει, εάν όχι μόνο στη Δράμα, αλλά και σε όλη την Ελλάδα να υπάρχει ένα τέτοιο μητρώο. Θα παρακαλούσα, εάν μπορείτε, να μου απαντήσετε. Ακόμη είχαμε μία συνάντηση αρχές του χρόνου σε ό,τι αφορά γενικότερα την ενίσχυση των νοσοκομείων της Δράμας με ιατρικό προσωπικό για την οποία είχατε δεσμευτεί. Δυστυχώς, κανείς γιατρός δεν έχει έρθει μέχρι σήμερα. Κατατείνει το νοσοκομείο της Δράμας να καταστεί ένα κέντρο υγείας. Είναι ιδιαίτερα οξυμένα τα προβλήματα. Και βεβαίως λαμβάνοντας αφορμή από τη συγκεκριμένη επίκαιρη ερώτηση έρχομαι να ερωτήσω εσάς για το εάν έχετε κάτι συγκεκριμένο και για το γενικότερο πρόβλημα της στελέχωσης του νοσοκομείου Δράμας. Γιατί, πέρασαν δύο μήνες από τη συνάντησή μας περίπου και δεν υπάρχει κάποια εξέλιξη. Θα εκφράζαμε μία ικανοποίηση εάν τουλάχιστον είναι δυνατόν σε ένα σημείο να ενισχυθεί το νοσοκομείο. Διότι από πλευράς της πληρότητας ειδικότερα στην παθολογική - που πάντα είναι πλήρης - απουσιάζουν τα 2/3 των ειδικών παθολόγων γιατρών. Δεν αναφέρομαι, βεβαίως, και στις άλλες κλινικές, όπου δυστυχώς συμβαίνει το ίδιο.
Τον λόγο έχει και πάλι ο Υπουργός κ. Ξανθός για να απαντήσει.
Αυτό το οποίο μπορώ να διαβεβαιώσω είναι ότι θα κάνουμε ό, τι χρειάζεται για να παρακολουθούμε συστηματικά την εξέλιξη της φαρμακευτικής δαπάνης ιδιαίτερα στο χώρο των νοσοκομείων. Σας είπα ότι συγκροτείται ένας επιτελικός μηχανισμός που θα το παρακολουθεί. Έχει πολύ μεγάλη σημασία να βάλουμε νοσοκομειακά πρωτόκολλα - τα οποία δεν υπήρχαν μέχρι τώρα - στη συνταγογράφηση ιδιαίτερα των ακριβών φαρμάκων και στο χώρο των νοσοκομείων. Και να υπάρχει μία κατεύθυνση - ήδη την έχουμε δώσει - ώστε να γίνεται κοινή διαχείριση των ογκολογικών φαρμάκων ακόμα και με συνέργειες των φαρμακείων διάφορων νοσοκομείων μεταξύ τους, που θα επιτρέψει να υπάρξουν οικονομίες κλίμακας, να εξοικονομηθούν δόσεις, όταν γίνεται με κοινό προγραμματισμό των ασθενών που έχουν την ίδια πάθηση. Αυτό μπορεί να γίνει πάρα πολύ καλά στο λεκανοπέδιο Αττικής. Για το δικό σας το νοσοκομείο, θα επικοινωνήσω με την ΥΠΕ, θα δω την κατανομή που έχει γίνει και για τα φάρμακα…
Κύριε Υπουργέ, έπρεπε να είχατε επικοινωνήσει ήδη. Η ερώτηση είναι από τις 20 Γενάρη.
Προσέξτε, μου θέσατε θέματα πέρα της φαρμακευτικής κάλυψης. Εμείς έχουμε μοιράσει το κονδύλιο των 600 εκατομμυρίων ευρώ στις υγειονομικές περιφέρειες. Και με ευθύνη των ΥΠΕαρχών με βάση τα στοιχεία του κάθε νοσοκομείου, έχει γίνει κατανομή ανά νοσοκομείου. Τα χρήματα αυτά είναι πολύ περισσότερα από τα περσινά, ακριβώς επειδή έρχονται να καλύψουν και αυτά τα φάρμακα τα οποία μέχρι τώρα τα τρία τελευταία χρόνια δεν υπήρχαν…
Δεν δίνετε απάντηση, κύριε Υπουργέ. Το θέμα είναι γνωστό. Τι να απαντήσουμε στους καρκινοπαθείς τώρα;
Η απάντηση στους καρκινοπαθείς και της Δράμας αλλά και όλης της χώρας είναι ότι η πολιτεία δεν θα επιτρέψει να υπάρξουν ελλείψεις και να τεθεί σε διακινδύνευση η θεραπεία κανενός ανθρώπου σε αυτήν τη χώρα. Αυτό είναι ένα σήμα - επιτρέψτε μου να πω - και προς τη φαρμακοβιομηχανία. Κάποιες εταιρείες απ' αυτές, επικαλούμενες τον μηχανισμό του clawback και του κλειστού προϋπολογισμού, απειλούν με πιθανές ελλείψεις και προβλήματα. Πρέπει να είμαστε απολύτως συντονισμένοι και σαφείς. Και εδώ χρειάζεται η στήριξη απ' όλο το πολιτικό σύστημα ότι δεν θα επιτρέψουμε ως χώρα να υπάρξουν τέτοιου τύπου παρενέργειες στο σύστημα υγείας της χώρας μας. Θέλω να είμαι απολύτως κατηγορηματικός σ' αυτό. Δεν έχουμε το παραμικρό περιθώριο να επιτρέψουμε ελλείψεις είτε στην εξωνοσοκομειακή φαρμακευτική φροντίδα των αρρώστων είτε στη νοσοκομειακή. Τα συγκεκριμένα προβλήματα στελέχωσης του Νοσοκομείου της Δράμας τα έχουμε συζητήσει. Νομίζω ότι έχετε κάνει και ερώτηση παλαιότερα. Παραμένουν προφανώς. Υπάρχει ο σχεδιασμός αντιμετώπισης και κάλυψης των αναγκών. Υπάρχει μία προκήρυξη, η οποία θα βγει μόλις ολοκληρωθεί τώρα αυτή η κρίση του ΑΣΕΠ στην οποία αναφέρθηκα προηγουμένως. Προβλέπει εξακόσιες θέσεις γιατρών. Θα υπάρξει ένας καταμερισμός και ανά νοσοκομείο. Επίσης, έχουμε κάνει την κατανομή και ανά ΥΠΕ. Γίνεται τώρα μία διαπραγμάτευση με τους ασκούντες χρέη διοικητή στα νοσοκομεία αυτήν την περίοδο και με τα υπόλοιπα επιστημονικά όργανα, έτσι ώστε αυτή η κατανομή να είναι δίκαιη, να καλύπτει πραγματικές ανάγκες και να βάζει μία προτεραιότητα. Να καλυφθούν αυτόματα όλα τα κενά του συστήματος υγείας, δυστυχώς, αυτό δεν μπορεί να υπάρξει αυτή η δυνατότητα. Όμως, μπορούμε να κάνουμε μία ιεράρχηση, κυρίως δίνοντας βάση στα νοσοκομεία της επαρχίας, στα οποία υπάρχουν όντως πολύ σημαντικά κενά και σε ειδικά, σε κρίσιμα τμήματα των νοσοκομείων, όπως είναι οι μονάδες εντατικής θεραπείες, οι μονάδες τεχνητού νεφρού, τα τμήματα επειγόντων περιστατικών, τα εργαστήρια, οι εξειδικευμένες δομές ή οι μονάδες, για παράδειγμα, μεταμοσχεύσεων, τα ογκολογικά τμήματα κ.λπ., τα οποία θέλουμε να έχουν μία ιδιαίτερη ενίσχυση, ακριβώς διότι παίζουν καθοριστικό ρόλο στην ποιότητα των υπηρεσιών. Όταν θα είμαστε έτοιμοι για τη λεπτομερή κατανομή του προσωπικού, θα το ανακοινώσουμε δημόσια. Αύριο έχουμε και ΣΥΠΕ, θα έρθουν και οι διοικητές των περιφερειών απ' όλη την Ελλάδα, θα θέσουμε αυτά τα θέματα και θα ζητήσω ενημέρωση για το πώς προχωρά η διαδικασία και στο δικό σας νοσοκομείο.
Κύριε Υπουργέ, δώσατε εσείς εντολή στον Περιφερειάρχη Υγείας της 4ης ΥΠΕ;
Παρακαλώ, κύριε Κυριαζίδη!
Κύριε Πρόεδρε, το θέμα είναι σοβαρό.
Σωστά, αλλά θα το συζητήσετε με τον Υπουργό. Αλλιώς, τώρα ξεφεύγουμε από τη διαδικασία, γιατί γίνεται πια συζήτηση.
Το καταλαβαίνω, αλλά…
Γίνεται πια συζήτηση. Θα απαντήσει ο Υπουργός μετά, οπότε φεύγουμε από τη διαδικασία.
Έδωσε εντολή ο Υπουργός να γίνει μία τέτοια κατανομή τουλάχιστον για τα φάρμακα των καρκινοπαθών;
Τη συζήτηση μπορείτε να την κάνετε με τον κ. Ξανθό, αλλά ξεφεύγουμε από τον Κανονισμό της Βουλής. Η έβδομη με αριθμό 504/8-2-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αποπληρωμή των δεδουλευμένων στους απολυμένους εργαζομένους των πτωχευμένων εταιρειών «ΦΙΛΚΕΡΑΜ - JOHNSON ΒΙΟΜΗΧΑΝΙΑ ΚΕΡΑΜΙΚΩΝ ΠΛΑΚΙΔΙΩΝ Α.Ε» και της θυγατρικής της «ΒΙΟΜΗΧΑΝΙΚΗ ΜΕΤΑΛΛΕΥΤΙΚΗ ΑΕ» στην Περιφερειακή Ενότητα Θεσσαλονίκης, δεν συζητείται διότι ο αρμόδιος Υπουργός, ο κ. Κατρούγκαλος, βρίσκεται στο εξωτερικό και δεν μπορεί να απαντήσει. Η όγδοη με αριθμό 385/12-1-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στον Όμιλο «Euromedica», δεν συζητείται διότι ο αρμόδιος Υπουργός, ο κ. Κατρούγκαλος, βρίσκεται στο εξωτερικό και δεν μπορεί να απαντήσει. Η τρίτη με αριθμό 530/12-2-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την «έρευνα και διάσωση στο Αιγαίο», δεν συζητείται λόγω ανειλημμένης υποχρέωσης του κ. Δρίτσα. Η πρώτη με αριθμό 534/15-2-2016 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασίλειου Γιόγιακα προς τον Υπουργό Περιβάλλοντος και Ενέργειας, σχετικά με την παραμετροποίηση των τιμών πώλησης ηλεκτρικής ενέργειας από τους κατ' επάγγελμα αγρότες/ιδιοκτήτες φωτοβολταϊκών σταθμών, δεν συζητείται λόγω ανειλημμένης υποχρέωσης του κ. Σκουρλέτη. Η πέμπτη με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η κυβέρνηση ΣΥΡΙΖΑ - ΑΝΕΛ στα χρεωκοπημένα κόμματα», δεν συζητείται λόγω ανειλημμένης υποχρέωσης του κ. Κουρουμπλή. Η ένατη με αριθμό 426/19-1-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE SOLUTIONS», δεν συζητείται λόγω ανειλημμένης υποχρέωσης του κ. Κουρουμπλή. Η δέκατη με αριθμό 497/8-2-2016 επίκαιρη ερώτηση δεύτερου κύκλου του Βουλευτή Λαρίσης του Ποταμιού του κ. Κωνσταντίνου Μπαργιώτα προς τον Υπουργό Υγείας σχετικά με τα προβλήματα στο χώρο της υγείας, τις σοβαρές ελλείψεις στις Μονάδες Εντατικής Θεραπείας (ΜΕΘ) και την ανάπτυξη του Εθνικού Οργανισμού Μεταμοσχεύσεων (ΕΟΜ), δεν συζητείται λόγω φόρτου εργασίας του κ. Πολάκη. Επίσης, η δεύτερη με αριθμό 526/9-2-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη επιχειρησιακών μέτρων από την πλευρά της Ελληνικής Αστυνομίας, προκειμένου να διαφυλαχθεί η ασφάλεια των αγροτών που διαδηλώνουν στο Τελωνείο του Προμαχώνα, δεν συζητείται λόγω κωλύματος του κυρίου Βουλευτή. Τέλος, κυρίες και κύριοι συνάδελφοι, θα ήθελα να ανακοινώσω προς το Σώμα την επιστολή του Προέδρου του Χριστιανοδημοκρατικού Κόμματος της Ελλάδας κ. Νικολόπουλου προς το Προεδρείο και τον Πρόεδρο της Βουλής, η οποία έχει ως εξής: «Κύριε Πρόεδρε, Ως Πρόεδρος του Χριστιανοδημοκρατικού Κόμματος Ελλάδας πρόκειται να ταξιδέψω στη Ζάμπια προκειμένου να παραβρεθώ στην ενθρόνιση του νέου Μητροπολίτη Ζάμπιας και Μαλάουι κ. Ιωάννη. Για το λόγο αυτό σας παρακαλώ όπως μου εγκρίνετε άδεια αποχής από τις εργασίες της Βουλής από τις 18 έως τις 26 Φεβρουαρίου». Η Βουλή εγκρίνει;
Η Βουλή ενέκρινε τη ζητηθείσα άδεια. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών και Διοικητικής Ανασυγκρότησης «Εθνικό Μητρώο Επιτελικών Στελεχών Δημόσιας Διοίκησης, Βαθμολογική Διάρθρωση Θέσεων, Συστήματα Αξιολόγησης, Προαγωγών και Επιλογής Προϊσταμένων (Διαφάνεια - Αξιοκρατία και Αποτελεσματικότητα της Δημόσιας Διοίκησης)». Επίσης, έχω την τιμή να σας ανακοινώσω ότι με την υπ' αριθμ. 1740/1295/2-2-2016 απόφαση του Προέδρου της Βουλής συγκροτήθηκε η προβλεπόμενη από το άρθρο 43Α του Κανονισμού της Βουλής Επιτροπή παρακολούθησης των αποφάσεων του Ευρωπαϊκού Δικαστηρίου των Δικαιωμάτων του Ανθρώπου για την Α΄ Σύνοδο της ΙΖ΄ Βουλευτικής Περιόδου. Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης. Η προαναφερθείσα απόφαση έχει ως εξής:
Θα συζητηθεί η τέταρτη με αριθμό 532/15-2-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων σχετικά με την καταβολή της ενιαίας ενίσχυσης και των αποζημιώσεων που οφείλει ο Οργανισμός Ελληνικών Γεωργικών Ασφαλίσεων (ΕΛΓΑ) για το 2015 στους αγρότες. Στην ερώτηση θα απαντήσει ο Υπουργός κ. Αποστόλου. Ορίστε, κύριε Κεγκέρογλου, έχετε τον λόγο.
Κύριε Πρόεδρε, θα μου επιτρέψετε να πω ότι ένας από τους Υπουργούς, που ανακοινώσατε ότι έχει φόρτο εργασίας, είναι στο καφενείο.
Ποιος είναι αυτός;
Δεν μπορώ να σας πω.
Γιατί δεν μας το λέτε;
Δείτε ποιους ανακοινώσατε.
Γιατί έτσι όπως το λέτε εκτίθενται όλοι οι Υπουργοί.
Δείτε ποιους ανακοινώσατε.
Δεν μπορεί να κάνει αυτή τη δουλειά το Προεδρείο.
Τι να σας πω; Εσείς ανακοινώσατε ότι έχει φόρτο εργασίας όχι εγώ.
Κύριε Κεγκέρογλου, έχετε το λόγο.
Κύριε Υπουργέ, οι δρόμοι παραμένουν κλειστοί. Οι αγρότες αναζητούν διαύλους επικοινωνίας επί της ουσίας. Η χώρα έχει ανάγκη από συνεννόηση και επικοινωνία αλλά δυστυχώς τα πράγματα χειροτερεύουν. Μαθαίνουμε ότι και μεθοριακοί σταθμοί και σύνορα είναι κλειστά λόγω της επιμονής της Κυβέρνησης σε ένα σχέδιο υπερφορολόγησης του αγροτικού παραγωγικού τομέα. Δυστυχώς, αυξάνετε το κόστος παραγωγής με τις αποφάσεις σας και βέβαια δυσκολεύετε την απαραίτητη ρευστότητα για τον αγρότη, τον καλλιεργητή, την αγροτική εκμετάλλευση. Πρέπει να σας πω για άλλη μία φορά ότι είσαστε σε λάθος κατεύθυνση. Είναι καταστρεπτικές για τον παραγωγικό τομέα οι αποφάσεις σας για 12.000 ευρώ καθαρό εισόδημα - όχι τζίρο - , κύριε Πρόεδρε. Καλείται ο αγρότης - παραγωγός να πληρώσει προκαταβολή φόρου, εισφορές, ΟΓΑ - ΕΛΓΑ περίπου 9.000-9.500 ευρώ. Εάν είναι το εισόδημα αυτό και από παραγωγή οίνου, θα πληρώσει περίπου 1.500 ευρώ επιπλέον με τον ειδικό φόρο κατανάλωσης και αυτά αν τα 12.000 ευρώ είναι από παραγωγή. Και η Κυβέρνηση τι αντιτείνει σε αυτό; «Μα, αν έχετε 12.000 από επιδότηση, θα είναι αφορολόγητα». Δηλαδή, τι μας λέει η Κυβέρνηση; Επανάπαυση στις επιδοτήσεις! Μην παράγετε, διότι θα φορολογηθείτε, κύριοι. Αυτό λέει στους αγρότες. Αυτό είναι λάθος μήνυμα. Πρέπει να αλλάξει, να αντιστραφεί. Κύριε Υπουργέ, δυστυχώς, δημιουργείτε και προβλήματα στη ρευστότητα με τη μη κανονική καταβολή των ενισχύσεων. Δημιουργήσατε το πρόβλημα τον Νοέμβριο - Δεκέμβριο με την ενιαία ενίσχυση. Σήμερα δεν ξέρουμε πότε θα καταβληθεί αυτή. Θα ήταν καλό να καταβληθεί, ακόμη και αργά, τον Απρίλιο. Όμως, να το πείτε, για να ξέρουν οι αγρότες να κάνουν το κουμάντο τους. Το δεύτερο έχει να κάνει με τις αποζημιώσεις του ΕΛΓΑ του 2015, που ακόμα δεν έχετε αρχίσει να πληρώνετε ζημιές του προηγούμενου έτους. Αυτό συμβαίνει για πρώτη φορά μετά την αλλαγή του θεσμικού καθεστώτος του ΕΛΓΑ. Και βέβαια, να μας πείτε πότε θα επιστραφούν τα 300 εκατομμύρια ευρώ στα ταμεία του ΕΛΓΑ και του ΟΠΕΚΕΠΕ, τα οποία όδευσαν για την πληρωμή του Διεθνούς Νομισματικού Ταμείου και εκείνης της αλλοπρόσαλλης πολιτικής που ακολουθήσατε μέχρι τον Ιούλιο του 2015. Ευχαριστώ, κύριε Πρόεδρε.
Κι εγώ ευχαριστώ. Τον λόγο έχει ο κ. Αποστόλου.
Κύριε συνάδελφε, δεν είναι σωστό να λασπολογείτε εναντίον Υπουργών της Κυβέρνησης. Αν θέλετε να είστε πραγματικά συνεπής σε αυτά που λέτε, ονοματίστε τους. Είναι αδιανόητο αυτή την ώρα όλοι οι Υπουργοί που απουσιάζουν να κατηγορούνται ότι βρίσκονται στο καφενείο, διότι περί αυτού πρόκειται. Εγώ δεν θα σας απαντήσω στα γενικά ζητήματα που βάλατε, γιατί πριν από λίγες ημέρες είχαμε σχετική επερώτηση από το κόμμα σας και τα είπαμε διεξοδικά. Νομίζω καμμιά φορά ότι κουράζουμε κιόλας. Απλά θέλω να σας πω το εξής, σχετικά με τις πληρωμές. Εμείς προσπαθήσαμε να βάλουμε μια τάξη στον χώρο. Πραγματικά τον Δεκέμβρη και τον Γενάρη, όπως γνωρίζουν οι αγρότες και γνωρίζετε κι εσείς, κατεβλήθη το 54% της ενιαίας ενίσχυσης. Πληρώθηκαν, επίσης, πάρα πολλές εκκρεμότητες - σχεδόν όλες - από το 2008 μέχρι το 2014. Ορισμένες κατηγορίες αγροτών αυτές τις μέρες θα εισπράξουν, γιατί υπάρχουν εκκρεμότητες, που έχουν να κάνουν με τη νιτρορύπανση, με τις συνδεδεμένες ενισχύσεις, με τους νέους αγρότες. Είμαστε σε μια διαδικασία πληρωμών. Δεν είμαστε εμείς αυτοί που λέμε ότι δεν υπάρχουν εκκρεμότητες κι ότι δεν υπάρχουν προβλήματα. Όλα θα λυθούν μέσα από τη διαδικασία των ενστάσεων που έχουν υποβληθεί. Όμως, να το τονίσουμε για μία ακόμη φορά. Το ξέρετε ότι είναι η αρχιτεκτονική της νέας ΚΑΠ, και ιδιαίτερα σε εθνικό επίπεδο, που δημιουργεί πάρα πολλά προβλήματα και πολλές καθυστερήσεις. Παρ' όλα αυτά, εμείς την πρώτη δόση όντως την καταβάλαμε έγκαιρα, όπως σας είπα προηγουμένως. Μάλιστα το ξέρετε ότι πολλές χώρες της Ευρωπαϊκής Ένωσης, ακόμη και σήμερα, δεν έχουν ολοκληρώσει τις συγκεκριμένες πληρωμές. Το κυριότερο, όμως, που το ξεχνάτε, είναι ότι τηρήθηκαν οι διαδικασίες που προβλέπονται από τον Κανονισμό και για πρώτη φορά η χώρα μας, μετά από πολλά χρόνια, δεν έχει πρόστιμα, δεν έχει δημοσιονομικές διορθώσεις. Ήταν καθεστώς τα τελευταία χρόνια να έχουμε, ιδιαίτερα για τους βοσκοτόπους, 320-350 εκατομμύρια ευρώ δημοσιονομικής διόρθωσης. Τέλειωσαν αυτά, τα βάλαμε σε μία σειρά. Βεβαίως, υπάρχουν διαφοροποιήσεις από περιοχή σε περιοχή ή μπορεί ένας παραγωγός να εισπράξει τώρα λιγότερα ή περισσότερα από ό,τι την προηγούμενη φορά. Όμως το ποσό που κατανέμεται είναι αυτό το συγκεκριμένο. Αυτό γίνεται, διότι - το ξέρετε κι εσείς - άλλαξαν τα δεδομένα όσον αφορά τον τρόπο εφαρμογής της νέας ΚΑΠ. Ένα παράδειγμα θα σας αναφέρω. Είναι τρεις οι περιφέρειες τώρα. Αντιλαμβάνεστε τι επιπτώσεις είχε αυτό στην κατανομή των δικαιωμάτων. Σε κάθε περίπτωση, εγώ σας λέω ότι, παρ' ότι ήταν δική σας επιλογή ο τρόπος με τον οποίο θα γίνει η κατανομή, με αυτές οι δυσκολίες - εσείς το αποφασίσατε τότε στην υιοθέτηση της Κοινής Αγροτικής Πολιτικής - , εμείς κάνουμε προσπάθειες και θα κάνουμε προσπάθειες. Λέτε «τι κάνει ο ΕΛΓΑ;» και ότι δεν πληρώνει. Σας αναφέρω ότι για το 2014 ο ΕΛΓΑ κατέβαλε το ποσό των 175.000.000 ευρώ, δηλαδή, έχουν ολοκληρωθεί οι πληρωμές του 2014. Και ξέρετε πόσο δύσκολη χρονιά ήταν το 2014 και πόσο πιο πάνω, σε σχέση με τη δυνατότητα που είχε ο ΕΛΓΑ να πληρώσει. Βεβαίως, έχουν ξεκινήσει οι καταβολές του 2015. Ήδη, το πρώτο τρίμηνο πληρώνεται αυτήν την ώρα. Ανά τακτά χρονικά διαστήματα θα συνεχιστούν να υπάρχουν πληρωμές. Βεβαίως, μην ξεχνάτε ότι είχαμε κι ένα ποσό της περασμένης χρονιάς, που ξεπερνάει τα 16.000.000 ευρώ που αφορούσαν αυτό που λέμε «ενισχύσεις» μέσα από κρατικούς πόρους. Άρα, λοιπόν, κινούμαστε μέσα στις δυνατότητες που έχουμε, ιδιαίτερα σε μία περίοδο κατά την οποία έχουμε και δημοσιονομικά προβλήματα - το γνωρίζετε - και πρόβλημα εισπραξιμότητας από πλευράς ειδικά ασφαλίστρων του ΕΛΓΑ. Το ξέρουμε όλοι αυτό το πράγμα. Παρ' όλα αυτά, προσπαθούμε όσο το δυνατόν να ικανοποιήσουμε τις ανάγκες του Έλληνα αγρότη.
Ευχαριστώ. Κύριε Κεγκέρογλου, έχετε ξανά τον λόγο.
Κύριε Πρόεδρε, επειδή συναινέσατε σε αυτό που είπε ο κ. Αποστόλου, θέλω να σας πω ότι εγώ δεν λασπολογώ. Εγώ είπα: «Όποιος επικαλέστηκε πρόβλημα φόρτου εργασίας, είναι στο καφενείο.».
«Όποιος»;
Όποιος. Ο ένας, που επικαλέστηκε φόρτο εργασίας. Το φαινόμενο, δηλαδή, αυτό συνεχίζεται. Κι αντί να κατακρίνετε τους Βουλευτές που ερωτούν, θα πρέπει να κατακρίνετε τους Υπουργούς που δεν έρχονται να απαντήσουν, επικαλούμενοι όχι βεβαίως τη δικαιολογία και σοβαρή αιτιολογία του κ. Κατρούγκαλου, που είναι στο εξωτερικό, όχι τον προγραμματισμό που είχαν οι άλλοι συνάδελφοι και Υπουργοί, οι οποίοι είπαν τους λόγους, αλλά το «γενικός φόρτος εργασίας» και να είναι στο καφενείο. Με συγχωρείτε, αλλά αυτό είναι εμπαιγμός του Κοινοβουλίου. Εάν τώρα αυτό ο κ. Αποστόλου το λέει «λασπολογία», θα του έλεγα ότι και τα υπόλοιπα που είπε είναι του ιδίου φυράματος, οι εκφράσεις και οι αποφάσεις. Όμως, δεν του το λέω. Απλώς του λέω ότι είναι σε λάθος κατεύθυνση. Κύριε Υπουργέ, αν ήσασταν παραγωγός, αγρότης ή Βουλευτής, και ρωτούσατε αυτά που ρώτησα εγώ, θα ήσασταν ικανοποιημένος από την απάντηση την οποία δώσατε; Είναι απάντηση αυτή; Σας ρώτησα, κατ' αρχάς, πότε θα επιστρέψουν τα τριακόσια εκατομμύρια στα ταμεία του ΟΠΕΚΕΠΕ και του ΕΛΓΑ και πρέπει να μας πείτε. Τα πήρατε και πληρώσατε το Διεθνές Νομισματικό Ταμείο, ως μη οφείλατε, κι αφού είχατε δημιουργήσει το πρόβλημα της ρευστότητας στη χώρα. Το ίδιο κάνετε τώρα στον αγροτικό τομέα. Τον πνίγετε τον αγροτικό τομέα. Βάζετε 9.500 φορολόγηση για 12.000 καθαρό εισόδημα; Είναι δυνατόν, κύριε Υπουργέ; Είναι δυνατόν να επιμένετε σε αυτό το φορολογικό και ασφαλιστικό και στον ειδικό φόρο κατανάλωσης; Είναι δυνατόν να επικαλείστε ότι θα υπάρχει 12.000 αφορολόγητο στην επιδότηση; Αυτά είναι πράγματα τα οποία πρέπει να επανεξεταστούν. Η Κυβέρνηση όφειλε να το είχε κάνει αυτό εδώ και καιρό, αφού άκουσε τις απόψεις και των κοινωνικών εταίρων - ευρύτερα για το ασφαλιστικό - και των αγροτών - για το ιδιαίτερο πρόβλημα που δημιουργείται στους αγρότες και από το φορολογικό και από το ασφαλιστικό και από τους ειδικούς φόρους κατανάλωσης - και να μη συνεχίζεται αυτή η κατάσταση, η μισή Ελλάδα να είναι εναντίον της άλλη μισής. Προκαλείτε συγκρούσεις, χωρίς να έχουμε την πολυτέλεια. Όλο αυτό το κόστος στην οικονομία ποιος θα το πληρώσει, κύριε Αποστόλου, με τη συνεχιζόμενη, έστω και τούτη τη βδομάδα, αδράνεια της Κυβέρνησης να πάρει πρωτοβουλίες για διάλογο; Γιατί δεν ακούτε την πρότασή μας, να παγώσετε, δηλαδή, αυτά τα σχέδια και να καλέσετε για διάλογο τους αγρότες; Πείτε την κουβέντα «παγώνω». Μην πείτε ότι το παίρνετε πίσω, για να μην είναι υποτιμητικό. Αν και ο κ. Κατρούγκαλος είπε ότι παίρνει πίσω τα τρία ταμεία και το ένα του ΕΛΓΑ. Αν ισχύει αυτό, είναι ένα βήμα. Δεν χρειάζεται, όμως, να γίνονται όλα γραμμικά την άλλη βδομάδα και την άλλη βδομάδα. Γιατί δεν γίνεται άμεσα; Είστε άβουλοι Υπουργοί; Πάρτε την πρωτοβουλία. Μπορείτε. Πάρτε την πρωτοβουλία! Λάθη γίνονται πάντα. Έχουν γίνει και σε άλλες εποχές. Πείτε ότι «κάναμε λάθος εκτίμηση, έστω και τώρα ελάτε να το κουβεντιάσουμε ξανά από την αρχή». Τι θέλετε, δηλαδή; Να στρέψετε τους μισούς εναντίον των άλλων μισών, όσον αφορά την κοινωνία και μέσα στους αγρότες αυτό το οποίο κάνετε, το απαράδεκτο, να στρέφετε τους μισούς αγρότες έναντι των άλλων μισών; Εμφύλιο θέλετε να δημιουργήσετε, δηλαδή και διά του εκφυλισμού να πείτε ότι νικήσατε; Μα, η ήττα θα είναι της χώρας συνολικά. Σας λέω ξανά ότι πρέπει να αλλάξετε νοοτροπία και η υπερφορολόγηση του παραγωγικού τομέα, της παραγωγής, να αποκλιμακωθεί. Δεν μπορεί αυτό να περπατήσει. Εκ των πραγμάτων, δεν υπάρχουν λεφτά, για να σας τα δώσουν οι παραγωγοί αγρότες. Δεν μπορούν να τα βγάλουν. Και αν την πρώτη χρονιά μετακυλιστεί το κόστος αυτό στα τρόφιμα, στα προϊόντα που αγοράζει ο καταναλωτής, τη δεύτερη χρονιά θα βγουν εκτός παραγωγής, διότι θα πάρουν τη θέση τους φθηνότερα προϊόντα και τρόφιμα, που παράγονται πιθανόν σε άλλες χώρες, υποβαθμισμένης όμως ποιότητας, που ενέχει άλλους κινδύνους για τον Έλληνα καταναλωτή. Ευχαριστώ, κύριε Πρόεδρε.
Ευχαριστώ κι εγώ, κύριε Κεγκέρογλου. Όμως, πρέπει να σας πω ότι είπα ότι το Προεδρείο δεν είναι αρμόδιο για να κυνηγάει τους Υπουργούς αν βρίσκονται ή δεν βρίσκονται εντός της Βουλής. Αυτό είπα. Δεν είπα ότι φταίνε οι Βουλευτές. Το δεύτερο είναι ότι, πράγματι, στη Διάσκεψη των Προέδρων, όπως γνωρίζετε, και ο κ. Βούτσης και εγώ είχαμε πει ότι θα πρέπει για αναβάθμιση του Κοινοβουλίου να έρχονται οι Υπουργοί και ελήφθησαν δύο μέτρα. Το ένα είναι ότι η ερώτηση θα επαναλαμβάνεται αυτομάτως, δηλαδή δεν θα επανακατατίθεται, ούτως ώστε ο Υπουργός να ξέρει ότι θα την απαντήσει. Το δεύτερο είναι ότι ο Υπουργός δεν μπορεί να αναφέρει αορίστως τη λέξη «κώλυμα», αλλά πρέπει να αναφέρει σε τι συνίσταται το κώλυμα. Αυτές οι δύο αποφάσεις της Διάσκεψης των Προέδρων είναι νομίζω προς τη σωστή κατεύθυνση για την αναβάθμιση του Κοινοβουλίου, γιατί, όπως γνωρίζετε και γνωρίζουμε όλοι, δεν ρωτά ως πρόσωπο ο Βουλευτής. Ο Βουλευτής εκπροσωπεί χιλιάδες ανθρώπους στην Αίθουσα αυτή και ρωτούν - υποτίθεται - αυτοί οι άνθρωποι. Κατά συνέπεια ο Υπουργός οφείλει να απαντά στους ανθρώπους που ρωτούν, στους πολίτες και όχι στον Βουλευτή που εμφανίζεται ως εκπρόσωπός τους. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «Εργαστήρι της Δημοκρατίας», που οργανώνει το Ίδρυμα της Βουλής, είκοσι ένας μαθητές και μαθήτριες και ένας εκπαιδευτικός συνοδός από το Σχολή Χατζηβέη. Η Βουλή τούς καλωσορίζει. Κύριε Υπουργέ, έχετε τον λόγο.
Πάλι γενικεύσατε την ερώτησή σας. Απλά θα σας πω, κύριε συνάδελφε, ότι όλα αυτά και ιδιαίτερα αυτά που αφορούν το φορολογικό και το ασφαλιστικό ρητά αναφέρονται στη συμφωνία μέσα και όχι απλά παρεμβάσεις πάνω σ' αυτά τα ζητήματα. Η συμφωνία αναφέρει ρητά ότι θα κάνετε αυτό, θα κάνουμε αυτό, θα κάνουμε αυτό. Αυτό που θα κάνουμε εμείς ως ελληνική Βουλή το συμφωνήσαμε, λοιπόν, μαζί κι εσείς, διακόσιοι είκοσι ένας Βουλευτές, όλοι όσοι ήταν υπέρ της ευρωπαϊκής πορείας της χώρας το συνομολογήσαμε και το συναποφασίσαμε, για να τελειώνουμε με αυτήν την ιστορία. Επιπλέον, έχω να σας πω και το εξής: Ξέρετε ότι ιδιαίτερα στον αγροτικό χώρο το επικοινωνήσαμε παραμονές των εκλογών όσο δεν μπορείτε να φανταστείτε. Άρα μη μεταφέρετε ουσιαστικά - έτσι; - και απομονώνετε - γιατί αυτό κάνετε - ζητήματα, τα οποία έχουμε συναποφασίσει. Όσον αφορά αυτό που είπατε, ότι «εμείς στρέφουμε μερικούς αγρότες προς τους άλλους αγρότες», θα σας πω ότι από την αρχή, που υπήρχαν κινητοποιήσεις, αυτό που τους λέγαμε ήταν «ελάτε να κάνουμε διάλογο». Αυτό που ο Πρωθυπουργός επέμενε και επιμένει ήταν «ελάτε να κάνουμε διάλογο». Και είπαμε ότι σε αυτόν τον διάλογο θέλουμε να έλθουν όλοι, όχι χωριστά τη μια μέρα η μία ομάδα, την άλλη μέρα η άλλη ομάδα, την άλλη μέρα η τρίτη ομάδα, διότι αυτό είναι εναντίον του αγροτικού χώρου, εναντίον του συνεργατισμού, της συνεργασίας, που πρέπει να υπάρχει στον αγροτικό χώρο. Και είπαμε πάρα πολύ απλά ότι θέλουμε η επιτροπή που θα έλθει να έχει μία αντιπροσώπευση τέτοια που να καλύπτει όλους τους αγρότες, οι οποίοι αυτήν την ώρα βρίσκονται στις κινητοποιήσεις. Εάν εσείς αυτό το ερμηνεύετε ότι προσπαθούμε να βάλουμε τους αγρότες να μαλώνουν μεταξύ τους, εγώ δεν μπορώ να δώσω τέτοια ερμηνεία. Αναφερθήκατε ιδιαίτερα στα διαθέσιμα αποθέματα του ΟΠΕΚΕΠΕ και του ΕΛΓΑ. Το έχουμε πει και το ξαναλέμε πάλι ότι σύμφωνα με σχετική υπουργική απόφαση είμαστε υποχρεωμένοι, όταν τα διαθέσιμά μας δεν είναι άμεσα αναγκαία να εκταμιευθούν, να τα αξιοποιήσουμε καλύτερα. Και στην προκειμένη περίπτωση, το ξέρετε ότι ένα μεγάλο ποσό, ιδιαίτερα του ΟΠΕΚΕΠΕ ήταν παρκαρισμένο επί χρόνια σε τραπεζικό ίδρυμα με 0,5% και ήλθαμε εμείς και τα συγκεκριμένα χρήματα τα βάλαμε repos στην Τράπεζα της Ελλάδος με 2,3% -2,4%. Δεν ήταν αυτό επ' ωφελεία του αγροτικού χώρου; Βεβαίως, το τονίζουμε ότι όταν αυτά καταστεί αναγκαίο να τα διαθέσουμε και δεν μπορούμε να τα καλύψουμε θα τα ζητήσουμε από την Τράπεζα της Ελλάδος για να κάνουμε τις σχετικές πληρωμές. Επειδή, όμως, πραγματικά το είπατε προχθές και το επαναλαμβάνετε ότι χρησιμοποιήθηκαν για την πληρωμή του Διεθνούς Νομισματικού Ταμείου - μάλιστα βάλατε, δεν τα ξεχνάω εγώ αυτά, σας το λέω, και τη φράση ότι εκτέλεσε ο Αποστόλου ως Υπουργός «σκοτεινή αποστολή» - και μετά βεβαίως, αφού έγινε ολόκληρη ιστορία εδώ και επεισόδιο, είπατε ότι αφορούσε την επίσκεψη του Διεθνούς Νομισματικού Ταμείου στο Υπουργείο Αγροτικής Ανάπτυξης και Τροφίμων.
Επίσκεψη; Τον αγροτικό τομέα τον βάζετε στο ΔΝΤ.
Επαναλαμβάνω, λοιπόν, «στο σπίτι του κρεμασμένου δεν μιλάνε για σκοινί». Όχι μόνο δεν ήλθε το Διεθνές Νομισματικό Ταμείο στο Υπουργείο Αγροτικής Ανάπτυξης και Τροφίμων, αλλά εσείς, οι οποίοι φέρατε το Διεθνές Νομισματικό Ταμείο - μάλιστα, το φέρατε και είχατε και συνομολογήσει πολλοί ότι ούτε καν το διαβάσατε ούτε καν ξέρατε τι συμφωνήσατε - έρχεσθε σήμερα και ζητάτε πραγματικά, ευθύνες και ιδιαίτερα επικαλούμενοι μια επίσκεψη, η οποία δεν έγινε ποτέ; Άρα εσείς δέσατε τη χώρα στο Διεθνές Νομισματικό Ταμείο. Εσείς δεν διαβάσατε. Εσείς δεν έχετε ομολογήσει ότι έχετε τεράστια ευθύνη.
Τον αγροτικό τομέα στο Διεθνές Νομισματικό Ταμείο τον βάλατε εσείς!
Δεν θέλω να οξύνω περισσότερο την κατάσταση, αλλά σας παρακαλώ, κύριε Κεγκέρογλου, λίγη αλήθεια στα λεγόμενά σας πρέπει να υπάρχει.
Στο μνημόνιο εσείς τους βάλατε, μετά τις αλλοπρόσαλλες ενέργειες του κ. Λαφαζάνη.
Σας ευχαριστούμε.
Αύριο ελπίζω να μην επικαλεστείτε κι εσείς κώλυμα, κύριε Υπουργέ.
Θα συζητηθεί η έκτη με αριθμό 528/12-2-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την ενεργοποίηση της Κάρτας του Αγρότη». Ορίστε, κύριε Κόκκαλη, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, όπως πολύ καλά γνωρίζετε, τα εισοδήματα των αγροτών δεν είναι σε μηνιαία βάση. Τα προβλήματά τους είναι πάρα πολλά. Με δεδομένο ότι τα τελευταία έξι χρόνια οι καθυστερήσεις στις πληρωμές είναι πάρα πολύ μεγάλες - είτε αφορούν αποζημιώσεις είτε αφορούν νιτρορυπάνσεις είτε άλλα προγράμματα - σε συνδυασμό με το υψηλό κόστος παραγωγής υπάρχει έντονο πρόβλημα ρευστότητας στον αγροτικό χώρο. Πρόσφατα, εξαγγείλατε την κάρτα του αγρότη, η οποία πιστεύουμε ότι είναι προς τη θετική κατεύθυνση. Με την παρούσα ερώτηση διατυπώνουμε τα εξής: Πώς ακριβώς θα λειτουργήσει η κάρτα του αγρότη, με τι επιτόκιο; Είναι πολύ κρίσιμο το επιτόκιο, το οποίο θα έχει η κάρτα. Και τέλος, εάν υπάρχει πρόβλεψη για το ακατάσχετο. Γιατί ουσιαστικά θα τίθεται ενέχυρο η ίδια η επιδότηση. Σας ευχαριστώ πολύ.
Ορίστε, κύριε Αποστόλου, έχετε τον λόγο.
Αγαπητέ συνάδελφε, όντως, το πρόβλημα της ρευστότητας στον αγροτικό χώρο είναι οξύτατο, πόσω μάλλον όταν είχε προϋπάρξει η κατάργηση της Αγροτικής Τράπεζας ως πιστωτικό εργαλείο στον αγροτικό χώρο. Εμείς, λοιπόν, στο πλαίσιο εφαρμογής των νέων πολιτικών που θέλουμε να υπάρξουν στον αγροτικό χώρο υλοποιούμε την κάρτα του αγρότη, όπως ακριβώς την αναφέρατε με στόχο όχι μόνο να βοηθήσει στη ρευστότητα του αγροτικού χώρου, αλλά να αποτελέσει και αναπτυξιακό εργαλείο για τον αγροτικό χώρο. Μάλιστα, για την υλοποίηση αυτού του εγχειρήματος το Υπουργείο έχει προβεί στη σχετική δήλωση κατάθεσης και κατοχύρωσης του εθνικού σήματος αποκλειστικής χρήσης ως λεκτικό «Κάρτα του Αγρότη - AGROKARTA» και σχετική απεικόνιση στις αρμόδιες αρχές. Το έχει κατοχυρώσει αυτό το Υπουργείο Αγροτικής Ανάπτυξης. Θέλουμε να μπορεί ο Έλληνας αγρότης να κάνει αναλήψεις και να χρηματοδοτεί τις εργασίες της εκμετάλλευσής του σε ετήσια βάση, χρησιμοποιώντας τις ενισχύσεις που δικαιούται μέσα από το Πρόγραμμα Αγροτικής Ανάπτυξης αλλά και γενικότερα τις ενισχύσεις που προκύπτουν από τα δικαιώματά του, ως εγγύηση. Βέβαια βασικό ζητούμενο σε αυτές τις χρηματοδοτήσεις, οι οποίες όντως έχουν εξασφαλισμένη την εξυπηρέτησή τους, είναι αυτό που αναφέρετε: Το χαμηλό επιτόκιο. Είναι καιρός πλέον ο αγροτικός χώρος να πάψει να είναι τοκογλυφικό θύμα γενικότερα λειτουργίας της πιστωτικής διαδικασίας στον αγροτικό χώρο. Όλα τα εγκατεστημένα στην Ελλάδα τραπεζικά ιδρύματα θα ενημερωθούν σχετικά με το περιεχόμενο και την πορεία εφαρμογής του προϊόντος αυτού στον αγροτικό κόσμο μέσω της Ένωσης Ελληνικών Τραπεζών, με την οποία είμαστε σε συνεχή διάλογο για την επιτυχή έκβαση του εγχειρήματος. Μάλιστα, στο πλαίσιο αυτό είχα πριν από μερικές ημέρες και σχετική συνάντηση με την Πρόεδρο της Ένωσης Ελληνικών Τραπεζών, την κ. Κατσέλη, η οποία και αυτή από τη δική της πλευρά εξέφρασε τη βούληση να συνδράμει το Υπουργείο στην υλοποίηση της κάρτας του αγρότη. Εμείς, λοιπόν, μέσα από διαφανείς διαδικασίες, με όρους ισοτιμίας, είμαστε διατεθειμένοι να συνεργαστούμε με κάθε φορέα, κάθε τραπεζικό ίδρυμα που θέλει και αυτό από τη δική του πλευρά να συμβάλει στην ανασυγκρότηση της παραγωγικής διαδικασίας ιδιαίτερα του αγροτικού χώρου.
Ευχαριστώ, κύριε Αποστόλου. Κύριε Κόκκαλη, έχετε τον λόγο.
Έχω καλυφθεί, κύριε Πρόεδρε.
Θα συζητηθεί η ενδέκατη με αριθμό 455/26-1-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την ανάγκη εξαίρεσης του Ευβοϊκού Κόλπου από την εφαρμογή της απόφασης του Υπουργείου που επιτρέπει την αλιεία με το εργαλείο της βιντζότρατας. Κύριε Κόκκαλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, όπως είναι γνωστό, κατά το παρελθόν η πολιτεία πολλές φορές έχει επέμβει με απαγορεύσεις υπεραλίευσης με υπερεντατικά εργαλεία στον Ευβοϊκό Κόλπο. Η παρούσα Κυβέρνηση, πέρα από το πρόσημο του ανθρωπισμού, επαγγέλλεται σαφώς και την προάσπιση του περιβάλλοντος, ιδίως δε των θαλασσών και των υδάτων. Ειδικά, όπως πολύ καλά γνωρίζετε περισσότερο και από εμένα, ο Ευβοϊκός Κόλπος, λόγω της ιδιομορφολογίας των ακτών που τον περιβάλλουν, αποτελεί μια σχεδόν κλειστή θαλάσσια περιοχή. Με τις ευμενέστερες προϋποθέσεις, τα νερά του Ευβοϊκού Κόλπου χρειάζονται τουλάχιστον πέντε έτη για να αντικατασταθούν από νερά του Αιγαίου, ενώ τα ιχθυοαποθέματα εξαφανίζονται. Από την άλλη πλευρά, τα αλιευτικά σκάφη με το καταστροφικό εργαλείο «βιντζότρατα» λειτουργούν με πολύ περισσότερο εκκαθαριστικό για τον πυθμένα τρόπο από όσο ακόμη και οι μηχανότρατες, διότι στις τελευταίες απαγορεύεται η προσέγγιση της ακτής σε απόσταση μικρότερη του ενός μιλίου και σε βάθος μικρότερο των πενήντα μέτρων, ενώ αντιθέτως το εργαλείο της βιντζότρατας λειτουργεί από τη φύση του ακριβώς επί της ακτής και σε απόσταση έως εκατό μέτρα από αυτή. Για όλους αυτούς τους λόγους επιβάλλεται η εξαίρεση του Ευβοϊκού Κόλπου από την εφαρμογή της υπ' αριθμόν 7317/142567/18-12-2015 δικής σας απόφασης. Κατόπιν αυτών, ερωτάσθε τι προτίθεστε να πράξετε για την εξαίρεση του Ευβοϊκού Κόλπου από την εφαρμογή της ως άνω απόφασης που επιτρέπει την αλιεία με το καταστροφικό εργαλείο της βιντζότρατας;
Ευχαριστώ. Κύριε Υπουργέ, έχετε τον λόγο.
Κύριε συνάδελφε, η ερώτησή σας είναι πάρα πολύ σωστή και αφορά ιδιαίτερα εμένα, επειδή είμαι από την Εύβοια και τα παρακολουθώ επί χρόνια τα συγκεκριμένα ζητήματα. Θέλω, όμως, να μου δοθεί λίγος χρόνος, να ξεκαθαρίσω το ζήτημα, επειδή απασχολεί πάρα πολύ κόσμο ιδιαίτερα του χώρου της αλιείας. Η αλιεία με το εργαλείο βιντζότρατα διέπεται από αρχές και διατάξεις συγκεκριμένου κανονισμού του Ευρωπαϊκού Κοινοβουλίου και του Ευρωπαϊκού Συμβουλίου. Επίσης υπάρχουν και ειδικές διατάξεις από πλευράς του Υπουργείου Αγροτικής Ανάπτυξης. Όλα αυτά θα έλεγα ότι έχουν ως βασική αναφορά τη βιώσιμη εκμετάλλευση των ιχθυοαποθεμάτων της Μεσογείου. Στον κανονισμό, όμως, αναφέρεται ότι κατόπιν αιτήματος κράτους - μέλους η επιτροπή μπορεί να επιτρέπει παρέκκλιση υπό όρους και προϋποθέσεις και επίσης με δεδομένο ότι αυτός ο τύπος αλιείας δεν μπορεί να πραγματοποιηθεί από άλλο εργαλείο και ότι υπόκειται σε σχέδιο διαχείρισης, στο οποίο θα καθορίζονται οι όροι και οι προϋποθέσεις άσκησης αλιείας με το εν λόγω εργαλείο. Το σχέδιο διαχείρισης πρέπει να βασίζεται σε έγκυρα επικαιροποιημένα επιστημονικά δεδομένα. Εξαρχής θα πρέπει να τονίσω ότι η αλιεία της βιντζότρατας στη χώρα μας γίνεται με βάση υπουργική απόφαση, την οποία εμείς βγάλαμε και λήγει σε λίγες ημέρες, δηλαδή στις 25 Φεβρουαρίου. Η διάρκειά της, επίσης, όπως προέβλεπε η σχετική απόφαση, είναι ελάχιστη, περίπου δύο μήνες, διότι ξεκινήσαμε στις 18 Δεκεμβρίου. Βέβαια οι καιρικές συνθήκες ήταν τέτοιες που δεν επέτρεψαν να γίνει πλήρης εκμετάλλευση όλου του χρόνου. Ξεκαθαρίζω, βεβαίως, ένα πράγμα: Και σε αυτήν την απόφαση οπωσδήποτε ελήφθη υπ' όψιν και η οικονομική κρίση και όλο αυτό που βιώνει όχι μόνο ο Έλληνας πολίτης, ο μισθωτός, ο αγρότης, ο επαγγελματίας, αλλά και οι αλιείς. Η συγκεκριμένη, λοιπόν, δραστηριότητα, δηλαδή της δοκιμαστικής αλιείας για ερευνητικούς σκοπούς, κρίθηκε απαραίτητη για τη συμπλήρωση των επιστημονικών δεδομένων στήριξης του υπό εκπόνηση διαχειριστικού σχεδίου για την αλιεία και τη βιντζότρατα. Η συνέχιση της χρήσης αυτού του εργαλείου θα εξαρτηθεί τελικά από την έγκριση ή μη του διαχειριστικού σχεδίου που έχουμε υποβάλει στην Ευρωπαϊκή Επιτροπή. Θα ήθελα να σημειώσω ότι οι πιθανότητες έγκρισης δεν είναι πολλές. Παρ' όλα αυτά, σε περίπτωση που εγκριθεί το συγκεκριμένο διαχειριστικό σχέδιο, η αλιεία με βιντζότρατα θα διεξάγεται αυστηρά βάσει συγκεκριμένου σχεδίου, βάσει του εγκεκριμένου σχεδίου που θα προκύψει μέσα από αυτήν τη διαδικασία. Ένας από τους πιο αυστηρούς όρους που θα μπουν μέσα στο συγκεκριμένο διαχειριστικό σχέδιο, στην απόφαση, είναι η απαγόρευση σε περιοχές όπου ο βυθός καλύπτεται από τα λεγόμενα λιβάδια της Ποσειδωνίας, που ιδιαίτερα στον χώρο του Ευβοϊκού Κόλπου υπάρχουν σε μεγάλη έκταση. Για εμάς, όμως, είναι πρωτεύον ότι η χαρτογράφηση της Ποσειδωνίας σε όλη την επικράτεια ήδη βαίνει προς ολοκλήρωση. Άρα, έχοντας ολοκληρωμένη τη χαρτογράφηση και ταυτόχρονα καταθέτοντας ένα στρατηγικό σχέδιο, όπως σας είπα, θα περιμένουμε την έγκριση της Ευρωπαϊκής Επιτροπής, υπό τις προϋποθέσεις που σας ανέφερα.
Κύριε Κόκκαλη, πριν σας δώσω ξανά τον λόγο, θα ήθελα να ενημερώσω και τη Βουλή και τον Υπουργό ότι αυτό το θέμα έχει απασχολήσει επί σειρά ετών τη χώρα μας. Όταν ήταν Επίτροπος Αλιείας η κ. Δαμανάκη υπήρξε ένα αίτημα λογικό, κατά τη γνώμη μου, κύριε Υπουργέ. Η Τουρκία δεν ανήκει στην Ευρωπαϊκή Ένωση, δεν υποχρεούται να εφαρμόζει τις ντιρεκτίβες της Ευρωπαϊκής Ένωσης. Έτσι, λοιπόν, υπάρχουν περιοχές που απέχουν από την τουρκική ακτή ένα ή δύο μίλια - χαρακτηριστικό παράδειγμα η Κως - όπου οι ψαράδες τής απέναντι πλευράς με βιντζότρατες ψαρεύουν στην ίδια θάλασσα. Κατά συνέπεια, αν προκύψει καταστροφή - από τη μελέτη που κάνετε - δεν προστατεύεται η θάλασσα, αφού ήδη ψαρεύεται από άλλους ψαράδες. Έτσι, η Ευρωπαϊκή Ένωση πρέπει να κάνει εξαίρεση τουλάχιστον των περιοχών αυτών. Διότι δεν μπορεί οι μεν ψαράδες της Ελλάδας να υπακούν στη ντιρεκτίβα, ενώ η άλλη πλευρά, που δεν ανήκει στην Ευρωπαϊκή Ένωση, δεν έχει κανέναν λόγο να υπακούσει στη ντιρεκτίβα της Ευρωπαϊκής Ένωσης. Συνεπώς το θέμα είναι ιδιόμορφο από περιοχή σε περιοχή. Δεν είναι, δηλαδή, ενιαίο το θέμα για όλη την επικράτεια. Έχετε τον λόγο, κύριε Κόκκαλη.
Ευχαριστώ, κύριε Πρόεδρε. Συμπληρωματικά θα ήθελα να πω το εξής, επειδή είπατε ότι η ισχύς της απόφασης λήγει τώρα τον Φλεβάρη και πιθανότατα η έγκριση να αργήσει, αν θα εγκριθεί. Θα παραταθεί η ισχύς της ως άνω απόφασης, δεδομένου ότι τα σκάφη, που έχουν την άδεια αλιείας με τη βιντζότρατα, μπορούν και σε ανοικτές θάλασσες να ψαρεύουν; Ευχαριστώ.
Τον λόγο έχει ο κύριος Υπουργός.
Κύριε Πρόεδρε, συμφωνώ μαζί σας. Δείτε, όμως, ποιες είναι πολλές φορές οι δυσκολίες, που εμείς στα αντίστοιχα συμβούλια Υπουργών αντιμετωπίζουμε, όταν είναι γνωστό αυτό το ζήτημα. Όταν μιλάμε για τη Μεσόγειο, δυστυχώς, είμαστε εμείς και οι χώρες της Ιταλίας και της Ισπανίας, οι οποίες είναι ένα κομμάτι της Μεσογείου, που προσπαθούν να διαχειριστούν τα ιχθυαποθέματα. Από την άλλη πλευρά, όμως, δυστυχώς ακόμη δεν έχει υπάρξει μια γενικότερη, θα έλεγα, προσέγγιση διαχείρισης των ιχθυαποθεμάτων και με άλλες γειτονικές χώρες, κάτι που είναι πάρα πολύ σοβαρό. Είναι ένα θέμα που απασχολεί και την ίδια την Ευρωπαϊκή Επιτροπή. Όσον αφορά τα ιχθυαποθέματα, θέλω να σας πω ότι ο Ευβοϊκός είναι ένας καλός ψαρότοπος και τον θέλουμε ιδιαίτερα εμείς οι Χαλκιδαίοι, οι Ευβοείς, διότι χρησιμοποιούμε το ψάρι ως εργαλείο για την προσέλκυση επισκεπτών, ιδιαίτερα τα Σαββατοκύριακα στη Χαλκίδα. Εκείνο που θέλω να σας πω είναι ότι όντως έχει ενημερωθεί το Υπουργείο Εμπορικής Ναυτιλίας ότι τελειώνει αυτή η διαδικασία τότε. Γίνεται ένας αυστηρός έλεγχος από τις Λιμενικές Αρχές της Χαλκίδας, της Ραφήνας, της Καρύστου αλλά και της Αιδηψού. Έχουν δοθεί από την πλευρά του Υπουργείου Αγροτικής Ανάπτυξης λεπτομέρειες, όσον αφορά την παρακολούθηση. Εγώ σας λέω ότι υπάρχουν και αρκετά πρόστιμα κάθε χρόνο. Τα παρακολουθούν και πραγματικά κάνουν καλή δουλειά οι λιμενικές αρχές. Ας ελπίσουμε ότι κάποια στιγμή θα καταλήξουμε σε μια απόφαση, η οποία τουλάχιστον θα έχει την έγκριση της Ευρωπαϊκής Επιτροπής, αλλά ταυτόχρονα θα προστατεύει και τα ιχθυαποθέματα της χώρας.
Ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Αγίων Θεοδώρων και το 6ο Δημοτικό Σχολείο Αγίων Αναργύρων. Η Βουλή σάς καλωσορίζει, παιδιά.
Κυρίες και κύριοι συνάδελφοι, προχωρούμε στη δεύτερη με αριθμό 533/15-2-2016 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Εσωτερικών και Διοικητικής Ανασυγκρότησης, σχετικά με την αλλαγή του υφισταμένου νομοθετικού πλαισίου σε ό,τι αφορά τον χρόνο κρίσεων των στελεχών της Ελληνικής Αστυνομίας. Στην επίκαιρη αυτή ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας. Τον λόγο έχει ο κ. Κυριαζίδης για να αναπτύξει την επίκαιρη ερώτησή του για δύο λεπτά.
Ευχαριστώ, κύριε Πρόεδρε. Κύριε Υπουργέ, είναι μια δύσκολη ημέρα τόσο για εμένα, αλλά πολύ περισσότερο για την Ελληνική Αστυνομία, την οποία υπηρέτησα για τριάντα έξι χρόνια. Πέρα από το τυπικό της επίκαιρης ερώτησης της 8ης Φεβρουαρίου, που κατατέθηκε και για λόγους, αν θέλετε, προληπτικούς και αποτρεπτικούς, με τη σκέψη ότι μπορεί να αποσοβηθεί η καρατόμηση στελεχών της Ελληνικής Αστυνομίας, δυστυχώς αυτό δεν αποφεύχθηκε. Θα έλεγε κανείς ότι προμετωπίδα ή, αν θέλετε, ιδιαίτερη αναφορά μπορεί να κάνει κανείς στον παροπλισμό, στην αποθήκευση αξιότατων στελεχών, όπως αυτόν του Διευθυντή της Δίωξης Ηλεκτρονικού Εγκλήματος, του κ. Σφακιανάκη, γεγονός που, βεβαίως, μας βάζει σε ιδιαίτερη ανησυχία, κύριε Υπουργέ. Τα ανώτατα στελέχη της Ελληνικής Αστυνομίας και μαζί με αυτούς και η κοινωνία παρακολουθούν με έκπληξη και απορία τη διοικητική αντιμεταρρύθμιση που κατά το τελευταίο χρονικό διάστημα εφαρμόζει στην πράξη η Κυβέρνηση ΣΥΡΙΖΑ - ΑΝΕΛ στα Σώματα Ασφαλείας. Μετά τον αρχικό αφοπλισμό και τη συστηματική απαξίωση της Ελληνικής Αστυνομίας, αποδεικνύοντας ξεκάθαρα ότι οι έννοιες «ΣΥΡΙΖΑ» και «δημόσια τάξη» τυγχάνουν έννοιες κατ' αρχάς ασύμβατες και αποκλίνουσες, η Κυβέρνηση περιόρισε τους τελευταίους μήνες τη «θεσμική» της παρέμβαση σε ενέργειες και επιλογές που, αν μη τι άλλο, απέδειξαν για μια ακόμη φορά πώς εννοεί την αξιοκρατία και τη διαφάνεια του «πρώτη φορά αριστερά». Μετά το πρώτο μπαράζ αναξιοκρατίας με τον παραγκωνισμό, καθαίρεση άξιων αξιωματικών της Ελληνικής Αστυνομίας, όπως αυτόν του Διευθυντή της Υπηρεσίας Εσωτερικών Υποθέσεων, που τελικά αποστρατεύτηκε χθες, υλοποιείται πλέον ξεκάθαρα η επόμενη φάση του σχεδίου, μετά και τη δημοσίευση προεδρικού διατάγματος για τον χρόνο των κρίσεων και την τροπολογία που πρόσφατα ήρθε, προκειμένου να καθαιρεθεί ο Αρχηγός της Ελληνικής Αστυνομίας. Ήδη και σε εκτέλεση των όσων προβλέφθηκαν, ύστερα από την επιστροφή του προεδρικού διατάγματος από το Συμβούλιο της Επικρατείας, που αναγκάστηκε η Κυβέρνηση να φέρει τροπολογία για την απομάκρυνση του Αρχηγού της Ελληνικής Αστυνομίας, γεννώνται τεράστια ζητήματα, κύριε Υπουργέ. Ερωτάστε τα εξής: Ποια η σκοπιμότητα και ο δικαιολογητικός λόγος αλλαγής του υφιστάμενου νομοθετικού πλαισίου; Επίσης: Υπάρχει φημολογία που έχει να κάνει με τη διακίνηση κατάρτισης λίστας προς προαγωγή των αρεστών και φιλικών στην Κυβέρνηση στελεχών, καθότι παλαιότερα ζήσαμε ανάλογες λίστες που, δυστυχώς, οδήγησαν την Αστυνομία αρκετά χρόνια πίσω;
Ευχαριστούμε τον κ. Κυριαζίδη. Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας. Κύριε Υπουργέ, έχετε τρία λεπτά στη διάθεσή σας.
Ευχαριστώ, κύριε Πρόεδρε. Κύριε Κυριαζίδη, κατ' αρχάς νομίζω ότι θα πρέπει να είμαστε λίγο πιο προσεκτικοί όταν αναφερόμαστε σε διαχωρισμούς κομμάτων σε ό, τι αφορά τη διαχείριση του δημοσίου και όταν αναγράφεται στην ερώτησή σας ότι η Κυβέρνηση ΣΥΡΙΖΑ - ΑΝΕΛ και η δημόσια τάξη δεν μπορούν να συνδυαστούν. Νόμιζα ότι έχετε ξεχάσει την ιδιοκτησιακή αντίληψη που είχε τόσα χρόνια η Δεξιά για τους σκληρούς μηχανισμούς του κράτους, είτε αυτοί αφορούν τις Ένοπλες Δυνάμεις είτε αφορούν τα Σώματα Ασφαλείας. Βλέπω ότι συνεχίζετε αυτή την αντίληψη. Οι κρίσεις, βέβαια, στα Σώματα Ασφαλείας συνεχίζονται και θα περίμενα κάποια ερώτηση όταν τελειώσουν οι κρίσεις, όχι στο μέσον των κρίσεων. Ή μήπως αυτό είναι μία προσπάθεια επηρεασμού; Διότι μακριά από εμάς οι ιδιοκτησιακές αντιλήψεις, μακριά από εμάς αντιλήψεις με λίστες. Σας πληροφορώ ότι εξεπλάγησαν τα υπηρεσιακά συμβούλια, όταν τους είπαμε «κρίνετε κατά συνείδηση». Είχαν μάθει αλλιώς τόσα χρόνια. Σε ό,τι αφορά την «καθαίρεση» - εντός πολλών εισαγωγικών η λέξη - του προηγούμενου Αρχηγού της Ελληνικής Αστυνομίας, σας πληροφορώ ότι ούτε περί καθαίρεσης πρόκειται ούτε περί αποκεφαλισμού. Ο κ. Τσακνάκης ήταν εξαιρετικός Αρχηγός της Αστυνομίας, είχα εξαιρετική συνεργασία μαζί του, με βοήθησε πάρα πολύ. Ήταν δύο χρόνια Αρχηγός της Αστυνομίας και νομίζω ότι μετά από δύο χρόνια είναι καιρός να αντικατασταθεί κάποιος, να μπει νέο αίμα, να υπάρχει μια καινούργια ώθηση στα διάφορα ζητήματα. Επομένως, δεν πρόκειται καθόλου περί αποκεφαλισμού ούτε περί καθαίρεσης. Τον τιμώ τον άνθρωπο και νομίζω ότι τα πράγματα πήγαν πολύ φυσιολογικά. Όσον αφορά τις ημερομηνίες των κρίσεων, υπήρχε ένα καθεστώς τελείως αλλοπρόσαλλο. Στις αρχές Ιανουαρίου είχε καθοριστεί να γίνουν οι κρίσεις του Πυροσβεστικού Σώματος, την 1η Μαρτίου της Ελληνικής Αστυνομίας και τον Απρίλιο να γίνει η αλλαγή του Αρχηγού της Αστυνομίας, δηλαδή πρώτα να γίνουν οι κρίσεις των υφισταμένων και μετά του προϊσταμένου. Αυτά είναι ανορθολογικά πράγματα. Προσπαθήσαμε να τα εντάξουμε σε συγκεκριμένες ημερομηνίες, δηλαδή αντί της 1ης Μαρτίου, να γίνουν αυτές τις ημέρες. Δεν υπάρχει μεγάλη διαφορά στις ημερομηνίες. Προχωράμε με λογική εξορθολογισμού και δικαιοσύνης. Βέβαια, επειδή αναφέρθηκε και το όνομα του Διευθυντού Δίωξης Ηλεκτρονικού Εγκλήματος, που τόσος ντόρος έχει γίνει - και τον υιοθετείτε, βλέπω, αυτόν τον ντόρο και εσείς - θα ήθελα να πω ότι η αντίληψη και της πολιτικής ηγεσίας του Υπουργείου και της ηγεσίας της Ελληνικής Αστυνομίας έχει να κάνει με τις αστυνομικές ικανότητες των ανθρώπων και τις ικανότητες προσφοράς στο κοινωνικό σύνολο και όχι με τις ικανότητες που έχουν κάποιοι στις δημόσιες σχέσεις ή στον χρόνο που διαθέτουν στα Μέσα Ενημέρωσης. Σας ευχαριστώ.
Ευχαριστούμε, κύριε Υπουργέ. Τον λόγο έχει ο κ. Κυριαζίδης για τρία λεπτά.
Κύριε Υπουργέ, η Κυβέρνησή σας μας εκπλήσσει, διότι γνωστή είναι η προσφορά του Υποστρατήγου κ. Σφακιανάκη στην ελληνική κοινωνία. Τον γνώρισα όταν ήταν νέος αξιωματικός στον πέμπτο όροφο της ΓΑΔΑ, όπου με αγωνία προσπαθούσε να στήσει αυτό το σύστημα, το οποίο πολλοί δεν καταλάβαιναν. Εσείς κρίνατε βεβαίως ότι πλέον δεν προσέφερε και δεν μπορεί να προσφέρει. Είναι κάτι ακατάληπτο. Θεωρείται ανοσιούργημα για μας. Εν πάση περιπτώσει, εσείς θεωρείτε ότι ήταν ακατάλληλος και περισσότερο δημοσιοσχεσίτης. Έτσι το αντιλήφθηκα. Όμως, κύριε Υπουργέ, θα έλεγα ότι και η καθαίρεση του Αρχηγού της Ελληνικής Αστυνομίας έγινε πριν συμπληρώσει τη θητεία του, γιατί τη συμπλήρωνε τον Απρίλιο. Προστρέξατε με διάταγμα, το οποίο επεστράφη, διότι θα έπρεπε με νόμο να υπάρξει η «καθαίρεση» - εντός εισαγωγικών - του Αρχηγού - το καταφέρατε κι αυτό, βεβαίως, σε ό,τι αφορά την απομάκρυνσή του - καθ' ότι συγκεκριμένοι λόγοι είναι εκείνοι οι οποίοι δικαιολογούν μία απομάκρυνση του Αρχηγού της Ελληνικής Αστυνομίας, δηλαδή το αν έχει συμπληρώσει δύο χρόνια θητείας - δεν έχει συμπληρώσει - το αν έχει κάνει αίτηση ο ίδιος ή αν κάτι ως γεγονός στρέφεται εναντίον του. Κι εσείς ομολογήσατε ότι ήταν ένας από τους αξιότερους Αρχηγούς της Ελληνικής Αστυνομίας. Όμως, κύριε Υπουργέ, πρέπει να σας πω ότι πέρυσι και φέτος «αποστρατεύσατε» - εντός εισαγωγικών - δηλαδή διώξατε από το Σώμα της Ελληνικής Αστυνομίας το σύνολο της αστυνομικής ηγεσίας, αστυνομικούς διευθυντές, ταξίαρχους, υποστρατήγους, πάνω από διακόσιους είκοσι στο σύνολο. Δεν έμεινε στέλεχος της Ελληνικής Αστυνομίας, προκειμένου να κατευθύνει, να καθοδηγήσει, να σχεδιάσει, να προγραμματίσει γι' αυτόν τον ευαίσθητο χώρο, όπου θα έπρεπε, πράγματι, η προϋπηρεσία και η καλή απόδοση να αποτελούν ένα στοιχείο. Δυστυχώς φαίνεται ότι για την Κυβέρνηση, αυτά δεν αποτελούν ικανά στοιχεία προς διατήρηση της παραμονής στο χώρο της Ελληνικής Αστυνομίας, αλλά υπάρχουν άλλα στοιχεία. Στο «twitter» ο κ. Τσίπρας είπε,εμείς επιλέξαμε τους έντιμους, αδιάφθορους και ικανούς. Δηλαδή, αυτούς που διώξατε μ' αυτόν τον τρόπο ήταν ανέντιμοι; Ήταν μη ικανοί; Ήταν διεφθαρμένοι; Αν υπάρχει κάποιο τέτοιο στοιχείο, να μας το πείτε. Όμως δεν μπορείτε να δικαιολογήσετε, ότι πέρυσι και φέτος το σύνολο της αστυνομικής ηγεσίας το εκδιώξατε με τον τρόπο που εσείς επιλέξατε, κάτω από μία αξιολόγηση. Είναι δύο χρόνια που κάνετε τις επιλογές, τις κρίσεις, ενώ λέγατε ότι εσείς ως Κυβέρνηση θα φέρνατε σχετική ρύθμιση, έτσι ώστε όλη η διαδικασία να γίνεται μέσα από διακομματική κοινοβουλευτική επιτροπή. Αυτή ήταν η δέσμευσή σας. Αυτό ήταν το πρόγραμμά σας. Αυτές ήταν οι δεσμεύσεις σας προς το Αστυνομικό Σώμα. Τουναντίον, προχωρήσατε σ' αυτήν την αποστράτευση των έντιμων, των ικανών και λειτουργικών αστυνομικών της αστυνομικής ηγεσίας. Εάν επιμένετε να ακολουθείτε τι ακριβώς λέγεται από πλευράς της νεολαίας του ΣΥΡΙΖΑ, προκειμένου είτε να καταργούνται μονάδες, όπως η ΔΕΛΤΑ, ή να αποστρατεύονται ικανοί αξιωματικοί, όπως αυτός ο ανώτερος Αξιωματικός της Υπηρεσίας Εσωτερικών Υποθέσεων, αυτό δίνει και το δείγμα και το μήνυμα για το πώς λειτουργεί στα Σώματα Ασφαλείας η Κυβέρνηση του ΣΥΡΙΖΑ. Εάν θέλετε να τους αποστρατεύσετε όλους, μπορείτε να κάνετε μία - αν θέλετε - προκήρυξη, έτσι ώστε να προσλάβετε στην Ελληνική Αστυνομία ανθρώπους από τα Εξάρχεια, προκειμένου να γνωρίζουν και καλύτερα το αντικείμενο, για να κάνετε, αν θέλετε, και στο σημείο αυτό ένα κράτος, όπως εσείς το εννοείτε! Όμως αυτό δεν το εννοεί η ελληνική κοινωνία, δεν το αποδέχεται και πολύ περισσότερο η Νέα Δημοκρατία, που για συγκεκριμένους λόγους, κύριε Υπουργέ, θέλησε να παρέμβει, με την έννοια του να διασφαλίσει, να προστατέψει μία αξιοκρατία, μία ισονομία και στον χώρο της Ελληνικής Αστυνομίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς φαίνεται, ότι εσείς έχετε άλλο δρόμο ως Κυβέρνηση. Δεν θα σας επιτρέψουμε να τον ακολουθήσετε. Οφείλουμε, όμως, να ενημερώσουμε την ελληνική κοινωνία, για το τι ακριβώς συμβαίνει σε έναν ευαίσθητο χώρο, όπως είναι η Ελληνική Αστυνομία, που πάρα πολλές φορές τονίστηκε και από τη δική μου πλευρά, ως υπεύθυνου του τομέα αυτού, ότι με εθνικό μάτι αντιλαμβανόμαστε και αντιμετωπίζουμε τον ρόλο της Ελληνικής Αστυνομίας, χωρίς οποιαδήποτε παρέμβαση μόνο και μόνο θετικά. Είδατε ότι και τον προηγούμενο Υπουργό στηρίξαμε, όπως κάνουμε και σήμερα, έτσι ώστε να μπορεί να παράγει, να διασφαλίσει για το έργο που επελέγη, προκειμένου να υπάρχει μια διασφάλιση της έννομης τάξης και ασφάλειας στη χώρα.
Ευχαριστούμε τον κ. Κυριαζίδη. Τον λόγο έχει ο κύριος Υπουργός για να απαντήσει.
Ευχαριστώ, κύριε Πρόεδρε. Ξαναλέω, δεν έχει καταλάβει η Νέα Δημοκρατία, ότι η ιδιοκτησιακή αντίληψη έχει παρέλθει, ότι το προσωπικό των Σωμάτων Ασφαλείας έχει καταλάβει, ότι δεν ανήκει σε συγκεκριμένο κόμμα και ότι ανήκει στον ελληνικό λαό και αυτόν μόνο εξυπηρετεί. Αυτή είναι η προσπάθειά μας, να εμφυσήσουμε αυτήν την αντίληψη σε όλο το προσωπικό των Σωμάτων Ασφαλείας, να δημιουργήσουμε τις δομές εκείνες που χρειάζονται για την εξυπηρέτηση του συνόλου. Και αυτό το αποδείξαμε στην πράξη σε μεγάλες εκδηλώσεις, σε μεγάλες διαμαρτυρίες. Στις πρόσφατες πολύ δύσκολες διαμαρτυρίες των αγροτών δείξαμε πώς μπορεί να υπάρξει συνδυασμός σωστής, ήπιας αντιμετώπισης αλλά και με κόκκινες γραμμές, πώς μπορεί να διασφαλιστεί η τάξη στο κοινωνικό σύνολο και πώς, αν θέλετε, μπορεί να διασφαλιστεί και ο ανθρωπισμός και η τάξη στα νησιά, για να βάλουμε και το θέμα το προσφυγικό. Βέβαια, θα ήθελα να ρωτήσω τον κ. Κυριαζίδη. Τόσα χρόνια στην εξουσία η Νέα Δημοκρατία γιατί δεν έφτιαξε αντικειμενικά κριτήρια για τις κρίσεις των στελεχών των Σωμάτων Ασφαλείας; Εμείς αμέσως μετά ξεκινάμε για τη δημιουργία αντικειμενικών κριτηρίων, με βάση τα οποία θα κρίνονται οι αστυνομικοί.
Το ξεκίνησε αλλά δεν το συνεχίσατε. Το εγκαταλείψατε.
Και βέβαια, σ' ό,τι αφορά τον εξορθολογισμό των ημερομηνιών των κρίσεων, έχω και μια απορία. Ο έτερος Βουλευτής της Νέας Δημοκρατίας, προερχόμενος από τα Σώματα Ασφαλείας και πρώην Αρχηγός της Ελληνικής Αστυνομίας, κ. Δημοσχάκης, γιατί δεν υπογράφει την ερώτηση;
Οι επίκαιρες ερωτήσεις….
Η επίκαιρη ερώτηση, κύριε Υπουργέ, υπογράφεται μόνο από ένα Βουλευτή.
Είσαστε πιο έμπειροι από εμένα σε αυτόν τον χώρο. Συγκαλύπτετε, όμως, κάποια πράγματα. Συγκαλύπτετε την αδιαφάνεια και προστατεύετε τη διατήρηση των στεγανών. Αυτή είναι η ουσία. Εμείς προσπαθούμε να σπάσουμε τα στεγανά. Εμείς προσπαθούμε να βάλουμε τη διαφάνεια στο προσκήνιο και όχι την αδιαφάνεια, γιατί ο δρόμος στον οποίο θα έπρεπε να διαλέγουμε εδώ μέσα να πορευόμαστε, είναι η δημιουργία κριτηρίων, η στήριξη των ανθρώπων εκείνων που δεν προστρέχουν να πιάσουν τον έναν και τον άλλον Βουλευτή αλλά οι οποίοι άξια προχωράνε με τις ικανότητές τους και εξυπηρετούν το κοινωνικό σύνολο και όχι να δημιουργούμε στρατιές προστατευομένων. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Η αντίληψη η δική μας και η βούληση η δική μου, όσο καιρό θα είμαι στο Υπουργείο Προστασίας του Πολίτη, θα είναι σε αυτή την κατεύθυνση. Χωρίς στεγανά, με διαφάνεια και με κριτήρια.
Οι πράξεις και τα αποτελέσματα άλλα λένε!
Ευχαριστούμε, κύριε Υπουργέ. Προχωρούμε στην τελευταία για σήμερα επίκαιρη ερώτηση. Είναι η έκτη με αριθμό 508/8-2-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με το ζήτημα της δημιουργίας του hot spot στην Κω και την άμεση αποχώρηση των ΜΑΤ από το νησί. Στην επίκαιρη ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας. Ορίστε, κύριε Κρεμαστινέ, έχετε τον λόγο.
Ευχαριστώ, κύριε Πρόεδρε. Κύριε Πρόεδρε, η ερώτηση αυτή είχε υποβληθεί την περασμένη εβδομάδα προς τον Υπουργό Εσωτερικών κ. Κουρουμπλή, με το ερώτημα τι προτίθεται να πράξει άμεσα για την άμεση αποχώρηση των ΜΑΤ και πώς σκοπεύει να διευθετήσει συνολικά το θέμα, δεδομένου ότι ο κ. Κουρουμπλής, ως Υπουργός Εσωτερικών, έχει αρμοδιότητα και για το μεταναστευτικό πρόβλημα, στο οποίο εντάσσονται και τα hot spots. Τιμώ ιδιαιτέρως τον κ. Τόσκα, ο οποίος, βεβαίως, έχει την αρμοδιότητα των ΜΑΤ αλλά δεν είναι μόνο αυτό το θέμα. Ας αρχίσουμε όμως από τα ΜΑΤ, γιατί οι άνθρωποι των νησιών που είναι φιλήσυχοι, ξενίστηκαν να βλέπουν τα ΜΑΤ να προσπαθούν να τους επιβάλουν αυτό που οι ίδιοι δεν θέλουν. Δηλαδή ζήτησαν δημοψήφισμα για να εκφράσουν την άποψή τους, ότι δεν θέλουν να γίνουν τα hot spots στην Κω, για τον απλούστατο λόγο ότι οι κρατήσεις για τον τουρισμό φέτος έχουν πέσει κατά 40% -50%. Αυτό σημαίνει ότι ανησυχούν, γιατί χάνουν το εισόδημά τους. Και δεν αναφέρομαι στους ξενοδόχους αλλά στους εργαζομένους στα ξενοδοχεία, στον κόσμο, στη διακίνηση του τουρισμού και σε όλα αυτά. Το θέμα, δηλαδή, δεν είναι τόσο απλό. Δεν είναι ούτε τοπικό ούτε τόσο απλό. Προσωπικά είχα προτείνει η Κυβέρνηση να εγκαταστήσει τα hot spots - εφόσον η Ευρωπαϊκή Ένωση το απαιτεί - σε νησιά που να μην είναι υψηλού τουριστικού δείκτη, δηλαδή σε μικρότερα νησιά που έχουν και μικρότερο τουρισμό, για τον απλούστατο λόγο ότι αυτοί οι δυστυχείς άνθρωποι που διακομίζονται από τους δουλεμπόρους της άλλης πλευράς, δεν γνωρίζουν ούτε πού είναι η Κως ούτε η Κάλυμνος. Τους φέρνουν απλά ένα βράδυ, τους πνίγουν στον δρόμο, όπως τους πνίγουν - πρόκειται για μια δραματική εικόνα - και δεν τους ενδιαφέρει αν θα πάνε στην Κω, στη Νίσυρο ή στους Φούρνους. Αυτό είναι κάτι που αντιλαμβάνεστε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Άρα, λοιπόν, το πρόβλημα των hot spots ακόμα και τώρα που έχουν γίνει, πρέπει να επανεξεταστεί, ούτως ώστε να πάνε σε μέρη που μπορεί να βοηθήσουν ακόμα και την οικονομία τους. Για παράδειγμα, ένα μικρό νησί θα πήγαινε καλύτερα και οικονομικά, όταν δεν έχει τον τουρισμό που έχουν τα μεγαλύτερα νησιά και ειδικά στην περίπτωσή μας η Κως που είναι το τέταρτο τουριστικό κέντρο της χώρας. Οι κάτοικοι, λοιπόν, ανησυχούν κυρίως οικονομικά και πολύ λιγότερο για τις άλλες πλευρές του θέματος. Κατά συνέπεια, το ερώτημα που θα μας απαντήσει ο κ. Τόσκας αφορά τα ΜΑΤ. Όμως δεν είναι μόνο τα ΜΑΤ. Τα ΜΑΤ, αν θέλετε, είναι η αιχμή του δόρατος. Είναι βέβαια και αυτό αλλά δεν είναι μόνο αυτό.
Ευχαριστούμε τον κ. Κρεμαστινό. Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας.
Κύριε Πρόεδρε, κύριε Κρεμαστινέ, αν επιτρέπετε, θα απαντήσω επί του συνόλου της ερώτησης. Ωστόσο, θα ήθελα να πω ότι ειλικρινά εξεπλάγην, όταν είδα την ερώτηση αυτή υπογεγραμμένη από τον κ. Κρεμαστινό, του οποίου οι δημοκρατικές ευαισθησίες είναι γνωστές παντού. Η ερώτησή μου και ο προβληματισμός μου, λοιπόν, είναι η εξής: Κύριε Κρεμαστινέ, θέλετε οι πρόσφυγες να μην έχουν κατάλυμα; Θέλετε οι πρόσφυγες να γυρίζουν, όπως γίνεται μέχρι τώρα, μέσα στο λιμάνι και μέσα στην πόλη, στην Κω, χωρίς να έχουν ένα μέρος να κοιμηθούν, να φάνε και να ταυτοποιηθούν σωστά; Διότι ξέρετε ο ανθρωπισμός και η τάξη, όπως πολύ καλά δείξαμε, μπορούν να συνδυαστούν. Θέλετε να δυσφημείται το νησί; Αυτήν τη στιγμή το νησί δυσφημείται. Ο τουρισμός, οι κρατήσεις, όπως εσείς αναγράφετε, έχουν μειωθεί αρκετά, όχι λόγω της προσέλευσης των προσφύγων αλλά λόγω της άρνησης του δημάρχου και άλλων κύκλων γύρω από το δήμαρχο, οι οποίοι εδώ και πάρα πολύ καιρό αρνούνται τη δημιουργία hot spots, με αποτέλεσμα το νησί - παρά το γεγονός ότι είναι τόσο φιλόξενο και έχει τόσο καλή φήμη - να κινδυνεύει να χαρακτηριστεί ως ρατσιστικό και να χάσει όχι μόνο τον τουρισμό και τη φήμη, αλλά και την ανθρωπιά. Είναι σωστό να βάζουν κάποιοι τα μικρά παιδιά του σχολείου, τους κατοίκους των χωριών να πηγαίνουν να χτυπιούνται με τα ΜΑΤ, προκειμένου να αποτρέψουν τη δημιουργία του hot spot; Μετά, στο θέμα των ξερονήσων ή των μικρών νησιών, δεν είναι σωστό να πάμε - και νομίζω θα το δεχτείτε αυτό - στη δεκαετία του '50. Δεν είναι σωστό να απομονώνουμε τους ανθρώπους αυτούς που τρέχουν να σώσουν το κεφάλι τους, να τους πάμε σε ένα ξερονήσι. Αλλά και πρακτικά, αν θέλετε, οι πρόσφυγες μένουν στο νησί μέχρι εβδομήντα δύο ώρες. Στη συνέχεια προωθούνται, αφού ταυτοποιηθούν, στην ηπειρωτική χώρα. Άρα, μιλάμε για ένα πολύ μικρό χρονικό διάστημα, μέσα στο οποίο πρακτικά δεν μπορεί να πηγαίνουν από το μεγάλο νησί στο μικρό, στη συνέχεια πάλι στο μεγάλο νησί, στη συνέχεια στον Πειραιά ή στη βόρεια Ελλάδα, για να πάρουν τον δρόμο τους. Άρα, είναι και πρακτικά προβλήματα και προβλήματα ανθρωπισμού και προβλήματα τάξης. Πιστέψτε με, θα εξυπηρετήσει η τάξη την οποία βάζουμε. Και είμαστε αναγκασμένοι, βέβαια, στο θέμα των ΜΑΤ και της αποκατάστασης της τάξης να διατηρήσουμε το περιβάλλον εκείνο που επιτρέπει την κατασκευή του hot spot, γιατί δεν νομίζω να δεχόσαστε κι εσείς να δημιουργείται ένας καταυλισμός από τον στρατό και κάποιοι κάτοικοι αυθαίρετα να πηγαίνουν και να επιτίθενται με μολότοφ ή δεν ξέρω με τι άλλο και με πέτρες σε αυτούς που κατασκευάζουν τον καταυλισμό. Νομίζω ότι το πράγμα έχει πάρει τον δρόμο του. Νομίζω ότι και οι ίδιοι οι κάτοικοι έχουν πειστεί ότι είναι και αναγκαίο και σωστό να γίνει ο καταυλισμός. Και επομένως, αντί να πυροδοτούμε καταστάσεις, αντί να διαφωνούμε γι' αυτά τα θέματα, νομίζω ότι ειδικά με εσάς μπορεί να υπάρξει μια συνεννόηση, έτσι ώστε να βρεθεί μια λύση που να εξυπηρετεί, όπως είπα και τον ανθρωπισμό και την τάξη.
Ευχαριστούμε τον κύριο Υπουργό. Τον λόγο έχει ο Αντιπρόεδρος κ. Κρεμαστινός για τη δευτερολογία του.
Κύριε Πρόεδρε, κύριε Υπουργέ, μακριά από μένα κάθε σκέψη που να συνδέεται με τις λέξεις ρατσισμός, εθνικισμός κ.λπ.. Το αντιλαμβάνεστε.
Προφανώς. Το διευκρίνισα.
Όμως, δεν είναι εκεί το θέμα. Δηλαδή, το θέμα βρίσκεται αλλού. Σε αυτήν την Αίθουσα, προ ενός χρόνου περίπου, είχα πει ότι αν δεν γίνει αυτή η ανάσχεση που πάει να κάνει τώρα το ΝΑΤΟ, οι δουλέμποροι θα φέρουν τα τρία εκατομμύρια που υπάρχουν στα σύνορα Τουρκίας - Συρίας εδώ, απλούστατα διότι παίρνουν ένα διαβατήριο ευρωπαϊκό. Για ποιο λόγο να κάθονται εκεί οι άνθρωποι και να μην έρθουν εδώ; Υπάρχουν. λοιπόν, αυτοί οι δουλέμποροι που τους φέρνουν. Δεν τους ενδιαφέρει αν θα τους πάρουν ούτε στην Κω ούτε στην Κάλυμνο ή τη Νίσυρο. Αυτοί θέλουν να τους φέρουν κάπου που ξέρουν ότι υπάρχει ένα κέντρο. Κι όταν μιλάμε για κέντρο δεν μιλάμε για ξερονήσι προφανώς, αλλά για μικρά νησιά που να έχουν διακόσιους, τριακόσιους, τετρακόσιους κατοίκους, να έχουν ζωή. Γι' αυτό μιλάμε και να μην βλάπτεται ο τουρισμός. Και γι' αυτό είπα ότι ακόμη και τώρα θα μπορούσαμε εκ των πραγμάτων να δεχτούμε την κατάσταση που υπάρχει, αλλά αν υπάρχει προοπτική μέλλοντος - γιατί δεν ξέρουμε πότε θα τελειώσει αυτός ο πόλεμος στη Μέση Ανατολή - πρέπει αυτό να διευθετηθεί, δηλαδή να πηγαίνουν σε μικρότερα νησιά που έχουν μικρότερο τουριστικό δείκτη, όχι γιατί οι κάτοικοι αυτοί είναι χειρότεροι από τους κατοίκους των μεγαλυτέρων νησιών. Προφανώς, όχι. Αλλά τουλάχιστον μπορεί να είναι και για την οικονομία του νησιού καλύτερα να πηγαίνουν σε αυτά τα νησιά. Όχι στα ξερονήσια. Δεν είπαμε τέτοιο πράγμα, προς Θεού! Κατά συνέπεια το πρόβλημα αυτό πρέπει να το δούμε βαθύτερα, σωστότερα και αντικειμενικότερα, αν θέλετε. Κι εγώ δεν έρχομαι εδώ στη Βουλή, για να κάνω μια ερώτηση χαμηλού, αν θέλετε, πολιτικού βάρους, δηλαδή να κάνω αντιπολίτευση στην Κυβέρνηση. Όχι. Αλλά βλέπω ένα πρόβλημα και ανησυχώ, για το οποίο δεν γνωρίζω τι τέξεται η επιούσα, δηλαδή τι θα γίνει αύριο. Δεν το ξέρω και νομίζω δεν το ξέρει και κανένας. Άρα, πρέπει να το δούμε με ψυχραιμία αυτό το πρόβλημα. Και βεβαίως, όσον αφορά την Κω, για την οποία συζητούμε, οι κάτοικοι δεν είναι ούτε ρατσιστές ούτε τίποτα από όλα αυτά. Ανησυχούν οικονομικά, τίποτα παραπάνω. Τώρα αν η οικονομία τους πήγαινε καλά, αυτό που λέτε, δηλαδή, ότι εάν δεν αντιδρούσαν, θα ήταν καλύτερη η οικονομία τους, ενδεχομένως να έχετε και δίκιο. Το πρόβλημα, όμως, είναι ότι δεν είναι καλή η οικονομία τους σήμερα. Αυτό είναι το πρόβλημα, όχι εάν έτσι ή αλλιώς. Το πρόβλημα είναι υπαρκτό σήμερα, παραδείγματος χάριν, ανησυχούν ότι το 40% -50% των κρατήσεων που έχουν χάσει του χρόνου θα γίνει 80%. Τότε έχουμε πρόβλημα επιβίωσης. Είναι, δηλαδή, πρόβλημα το οποίο πρέπει να το δούμε και να το δείτε κατά κάποιο τρόπο υπερβατικά, κατά κάποιο τρόπο υπερκομματικά. Είναι ελληνικό πρόβλημα το μεταναστευτικό. Αφορά όλη τη χώρα, όλα τα κόμματα. Κατά συνέπεια ούτε θέλω να με παρεξηγείτε ούτε εγώ σας παρεξηγώ, αλλά κάνω έκκληση να το δείτε, όπως τουλάχιστον το βλέπω εγώ. Απλά.
Ευχαριστούμε τον Αντιπρόεδρο κ. Κρεμαστινό. Τον λόγο έχει ο Υπουργός κ. Τόσκας για να απαντήσει στη δευτερολογία του.
Κύριε Πρόεδρε, κύριε Κρεμαστινέ, ακριβώς εγώ τόνισα τη δημοκρατική σας ευαισθησία και το εννοώ αυτό και δεν την αμφισβήτησα. Μακριά από μένα τέτοιες αντιλήψεις. Σε ό,τι ακριβώς αφορά την πρακτική αντιμετώπιση του προβλήματος, θα έπρεπε να ακούσετε εκπροσώπους ευρωπαϊκών κυβερνήσεων, οι οποίοι έρχονται και μας βλέπουν με ποια λόγια αναφέρονται στο νησί. Εμείς προσπαθούμε να τους αποτρέψουμε, να τους δείξουμε και να τους πείσουμε ότι αυτό το νησί είναι ένα φιλόξενο νησί και πως μπορεί να γίνεται μια κακή διαχείριση, από πλευράς κάποιων στο νησί, σε ό,τι αφορά το προσφυγικό, αλλά αυτό δεν έχει να κάνει με τη φιλοξενία, με την ομορφιά αυτού του νησιού και με τους ανθρώπους αυτού του νησιού που είναι υπέροχοι. Επομένως, πιστέψτε μας, προσπαθούμε να αντιμετωπίσουμε το πρακτικό πρόβλημα. Δεν ξέρουμε πότε ακριβώς θα τελειώσει ο πόλεμος. Άρα, πρέπει να δημιουργήσουμε τις υποδομές εκείνες της φιλοξενίας αλλά και τάξης για την αντιμετώπιση του προβλήματος. Δεν μπορεί να περιφέρονται οι πρόσφυγες μέσα στο λιμάνι, διότι κάνει κακό και στον τουρισμό, αν θέλετε. Πρέπει να υπάρχει μια τάξη στην καταγραφή. Δεν μπορούμε να τους εκτρέψουμε και να τους μεταφέρουμε σε άλλα μικρότερα νησιά. Έχουμε και σε μικρότερα νησιά, όπως στη Λέρο, όπου υπήρξε εξαιρετική αποδοχή του ζητήματος και του καταυλισμού και οι κάτοικοι, αν θέλετε, θα επωφεληθούν στη Λέρο, όπως θα επωφεληθούν και στα υπόλοιπα νησιά. Βέβαια, πρέπει να επωφεληθούν με τον σωστό τρόπο. Επομένως προσπαθούμε να βρούμε λύσεις. Μέσα σε ένα τέτοιο πλαίσιο συνεννόησης εκλαμβάνω και την ερώτηση τη δική σας και η κάθε πρόταση είναι συζητήσιμη και μπορεί να συμβάλει στη γενικότερη λύση. Πιστέψτε με, αντιμετωπίζουμε ένα τεράστιο πρόβλημα όχι μόνο σαν χώρα, σαν Ευρώπη, ίσως και ευρύτερα, το οποίο συνεχώς αλλάζει μορφές. Η αντιμετώπιση και οι λύσεις που προτείνονται από τις διάφορες ευρωπαϊκές χώρες δεν είναι ούτε ίδιες, ούτε στην κατεύθυνση του ανθρωπισμού, ούτε στην κατεύθυνση, αν θέλετε, της πρακτικής επίλυσης του προβλήματος. Έχουν βγει οι συντηρητικότερες φωνές σε ορισμένες χώρες της πρώην Ανατολικής Ευρώπης, φωνές που δεν έχουν καμμία σχέση με τον ελληνικό πολιτισμό, φωνές που δεν έχουν καμμία σχέση με τις ευρωπαϊκές αξίες. Εμείς προσπαθούμε να παλέψουμε, υπερασπιζόμενοι αυτές τις αξίες, αυτόν τον πολιτισμό, αυτήν την ανθρωπιά, αλλά να βάλουμε και μια τάξη. Πιστέψτε με, μπορεί να συνδυαστούν αυτά τα από πρώτη άποψη αντιφατικά πράγματα. Σε αυτήν την κατεύθυνση δουλεύουμε και σε αυτήν την κατεύθυνση εγώ εκλαμβάνω και τη δική σας ερώτηση. Σας ευχαριστώ.
Ευχαριστούμε τον Αναπληρωτή Υπουργό Εσωτερικών και Διοικητικής Ανασυγκρότησης για την απάντησή του. Στο σημείο αυτό ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.53΄ λύεται η συνεδρίαση για αύριο ημέρα Παρασκευή 19 Φεβρουαρίου 2016 και ώρα 10.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασί, σύμφωνα με την ημερήσια διάταξη που έχει διανεμηθεί.